
סמנכ"ל טכנולוגיות, אופק העולם החדש בע"מ	ד"ר יהודה קלע	
ממונה על רגולציה, אופק העולם החדש בע"מ	עו"ד נילי יבניאלי	
הממונה על הגבלים עסקיים	עו"ד דרור שטרום	
הרשות להגבלים עסקיים	עידית פרוים	
מנכ"ל איגוד העובדים בקולנוע ובטלוויזיה, פורום היוצרים בקולנוע ובטלוויזיה	אייל מלובן	
רפרנטית, רשות החברות הממשלתיות	עפרה שלוסמן	
אדם טבע ודין	דבורה סיילס	
סמנכ"ל די.בי.אס. שירותי לווין בע"מ	מיכל רפאלי-כדורי	
יועמ"ש, די.בי.אס. שירותי לווין בע"מ	עו"ד ליאור פורת	
מנהל פיקוח עסקי, חברת מוטורולה	יאיר יוספי	
מרכז השלטון המקומי	עו"ד סיגל יאיר	
	ירון פסטינגר	
	אורית לרנר	
	ניר קליינר	

הצעת חוק הבזק (תיקון - שידורי בזק פנים ארציים נייחים), התש"ס-2000

היו"ר אברהם פורז:

	אנחנו ממשיכים בתיקון 24 ובתיקון 26 לחוק הבזק, של קבוצת חברי כנסת. יש לנו היום גם את הצעת החוק של חבר הכנסת אלי בן-מנחם, שנבחר להיות סגן שר. בינתיים הוא עוד חבר כנסת.

אתי בנדלר:

	סגן שר נחשב לחבר ממשלה לצורך הצעות חוק.

היו"ר אברהם פורז:

	כלומר שברגע שהוא יתמנה לסגן שר אז אי אפשר יהיה להמשיך בקידום הצעת החוק?

נסים דהן:

	הוא לא יכול להשתתף בוועדות שיש לו השלכה ישירה עליהן בתפקידו כסגן שר.

היו"ר אברהם פורז:

	השאלה היא האם בכלל ניתן יהיה לדון בהצעת החוק שהוא הגיש. האם החוק מת איתו?

אתי בנדלר:

	החוק מת ברגע שהוא יתמנה כסגן שר, אלא אם כן יסתיים הדיון בוועדה לקריאה הראשונה.

היו"ר אברהם פורז:

	אם אנחנו מעבירים אותו בקריאה ראשונה אז אחרי הקריאה הראשונה זה כבר חוק שלנו?

אתי בנדלר:

	עד סיום הדיון בוועדה לאחר הקריאה הראשונה. זאת אומרת, החוק ממשיך לחיות רק אם הסתיים הדיון בקריאה הראשונה בוועדה.

היו"ר אברהם פורז:

	וכבר עולה למליאה לקריאה שניה ושלישית.

אתי בנדלר:

	בזה, בואו נאמר, אפשר להיות גמישים. אם הסתיים הדיון ולא הספקתי להניח אותו, זה בסדר.

היו"ר אברהם פורז:

	אגיד מה המסקנה שלי ותגידי לי אם אני טועה. אם חבר הכנסת אלי בן-מנחם יתמנה לסגן שר, הדרך היחידה לקדם את הרעיון הגלום בהצעת החוק היא לשלב אותה בהצעת חוק אחרת, כי הצעת החוק בנפרד לא תוכל להמשיך ולחיות.

נסים דהן:

	או לבקש מחבר כנסת אחר להגיש את הצעת החוק עכשיו, לפטור אותו מחובת הנחה, להעביר אותה בקריאה טרומית ולהוריד אותה לוועדה.

היו"ר אברהם פורז:

	אני משוכנע שחבר הכנסת בן-מנחם מודע לחשיבות הרבה של החוק. הוא בוודאי יוותר על משרת סגן שר כדי לקדם את החוק ...

	רבותי, מאחר שכפי שאמרתי יתכן שבהיעדרו של חבר הכנסת אלי בן-מנחם אנחנו נרצה לשלב את זה כחלק מהתיקון הכללי, אנחנו בכל זאת נתייחס היום להצעה של חבר הכנסת בן-מנחם כפי שהיא.

דני רוזן:

	יש פה בעיה כלשהי מאחר והנושא הזה של הגישה האלחוטית כבר מיושם בשטח. אולי אפשר לראות מה מביא אותו יותר מהר קדימה, כחוק נפרד או כחלק מהחוק הכללי.

היו"ר אברהם פורז:

	נעבור על הצעת החוק של חבר הכנסת אלי בן-מנחם, בין אם הכוונה היא להפוך אותו לחוק נפרד ובין אם נשלב אותו. אני מבין שיש פה אנשים שיש להם מה לומר לגבי זה.

	אני מבין, אדוני מנכ"ל משרד התקשורת, שהעברתם לנו נוסח מעודכן של הצעת חבר הכנסת בן-מנחם.

דני רוזן:

	אחרי הדיון ב-22 לינואר, ב-24 לינואר העברנו לכל משרדי הממשלה את הנוסח הנוכחי. ההצעה שלנו היא נוסח מתוקן. זה בעקרון חוק בן-מנחם שבעלי המקצוע שיפצו אותו, גם בעקבות הדיון שהיה בוועדה. אבל עוד לא קיבלנו את הערות כל משרדי הממשלה.

היו"ר אברהם פורז:

	בואו נתקדם. אני מציע, אדוני המנכ"ל, למרות שזה הצעת חוק של חבר הכנסת אלי בן-מנחם, שאתם בכל זאת תקראו את זה כי הנוסח המתוקן הוא שלכם.

דני רוזן:

	בסעיף 1 מדובר בתיקון פרק ו' והוספת סימן.

"1.	בחוק הבזק, התשמ"ב-1982, בפרק ו', אחרי הכותרת יבוא: "סימן א': כניסה למקרקעין ופעולות בהם".

2.	אחרי סעיף 27 יבוא:

		"סימן ב': מתקן גישה אלחוטית

27
א.	- הגדרות ופרשנות

(א)	בסימן זה -

"מתקן גישה אלחוטית" - מתקן בזק המשמש או המיועד לשמש לצורכי קליטה ושידור ברשת גישה, הפועל בתדרים שבין 3.4 גה"ץ ל-3.6 גה"ץ ובין 24.5 גה"ץ ל-42.5 גה"ץ ומעל 3000 גה"ץ, הכולל אנטנה, משדר או מקלט ומכשירי עזר נלווים, ובלבד שממדי המתקן לא יעלו על 30X50X80 ס"מ."

	יש פה הגדרה של התדר והגדרה של הדברים הנלווים.

היו"ר אברהם פורז:

	האם לא יותר נכון להשאיר את הספציפיקציה הטכנית הזאת לאיזה תקנות?

דני רוזן:

	זה פרט טכני. אולי נעבור הלאה.

נסים דהן:

	דיברנו על זה בדיון המקדמי, שלא רצינו להשאיר את זה לתקנות. חשבנו שנכניס את זה לגוף החוק, בגלל הרעיון העתידי לפטור גם מחובת רישוי.

היו"ר אברהם פורז:

	אנחנו נשאיר את זה כרגע. "ובלבד שממדי המתקן לא יעלו על 30X50X80" - מה פירוש הדבר?

דני רוזן:

	זה הגודל הפיסי של הקופסא החיצונית.

היו"ר אברהם פורז:

	אני יודע שיש אורך, רוחב ועומק. האם האורך הוא 80 ס"מ, הרוחב הוא 50 ס"מ והעובי הוא 30 ס"מ? צריך להבהיר את זה, אחרת יכול להיות מתקן של 30X50 ובעובי 80 ס"מ.

דני רוזן:

	תקבע "עומק 30 ס"מ".

נסים דהן:

	למה אנחנו לא מכניסים בחוק את הדבר עליו דיברנו, את הקרינה המקסימלית שתצא מהמכשיר? אם אנחנו מדברים על מידות טכניות, גם הקרינה המקסימלית היא מידה טכנית. לכן זה צריך להיות בסעיף הראשון.

דני רוזן:

	הקרינה מכוסה בחוק אחר, שנקרא "פקודת הרוקחים (יסודות רדיואקטיביים)".
נסים דהן:

	דיברנו על זה אבל אמרנו שנכניס את זה לגוף החוק.

דני רוזן:

	סוכם שנכניס את זה בדברי ההסבר, וכך עשינו.

גבריאל מאיר:

	יש בכל זאת סעיף הקובע שאין במתן פטור כאן כדי לגרוע מהחובה לקבל היתר לפי ---

היו"ר אברהם פורז:

	האם מקבלים קודם כל רשיון מיוחד לפי פקודת הטלגרף ואחר-כך הולכים למשרד לאיכות הסביבה ומקבלים עוד רשיון לפי פקודת הרוקחים?

דני רוזן:

	כן. גם אם מקבלים רשיון בזק לתת שירותי בזק, זה לא פוטר אותם מכל רשיון אחר: אם צריך היתר בנייה, אם צריך היתר חפירה, אם צריך היתר לפי פקודת הרוקחים.

היו"ר אברהם פורז:

	האם כל שאלת הקרינה היא במשרד לאיכות הסביבה?

דני רוזן:

	לגבי קרינה, נותן את זה המשרד לאיכות הסביבה. כל מי שפועל בשטח צריך הרבה היתרים.

	ההיתרים ניתנים בשתי דרכים עיקריות:

	1) נותנים מין היתר כללי - שבעצם זה פטור מהיתר. קובעים שהדבר הזה, בתדר הזה, בעוצמה כזאת לא צריך היתר לכל דבר ספציפי.

	2) או כמו בסלולר, דורשים היתר לכל מתקן ועושים בדיקה לכל מתקן.

לאה ורון:
	
	ממי מקבלים את ההיתר הכללי?

דני רוזן:

	הכל מהמשרד לאיכות הסביבה, מאגף הספקטרום.

אורלי חורש:

	אנחנו המשרד לאיכות הסביבה. גברת שיאלה קנדל היתה אחראית למתן ההיתרים והיא יכולה להסביר בדיוק איזה היתרים.

שיאלה קנדל:

	אני מהמרכז למחקר גרעיני בנחל שורק ואני עוסקת בנושא של בטיחות קרינה מטעם המשרד לאיכות הסביבה. מדובר בהיתרים ל-lmds ו-wll, היתרים מסוג שונה.

	המשרד לאיכות הסביבה הכין טיוטה לתקנות RS אשר יאפשרו לתת פטור מאישור של המשרד לאיכות הסביבה למתקנים בעלי הספקים של פחות מ-100 מילי-ואט.

נסים דהן:

	פחות מ-100 מילי-ואט זה מכשיר קשר נייד קטן. זה הוקי טוקי של ילדים קטנים. על זה את רוצה לתת פטור? בסדר.

דני רוזן:

	גם כל הציוד מנויים mds עובד בפחות מ-100 מילי-ואט.

נסים דהן:

	תלוי באיזה טווחים ובאיזה זוויות.

יהודה קלע:

	מילי-ואט זה מה שיש למכשיר. זה לא קשור לזוויות.

שיאלה קנדל:

	היות ומדובר ברמות קרינה שהן רמות נמוכות מצאו לנכון במשרד לתת את הפטור, אבל זה לא פוטר מדיווח ורישום של מיקום ההתקנה. 

 	במקרה והרמות הן מעל 100 מילי-ואט אז ישנו הליך למתן היתר סוג, שזה מעין אישור גורף, אבל שוב, האישור הגורף ינתן על בסיס בדיקה מדגמית של רמת קרינה של סוג האנטנה. לאחר מכן יהיו בדיקות תקופתיות. זה יהיה היתר גורף על כל סוג של אנטנה ולא יצריך היתר פרטני לכל אנטנה בנפרד.

	היום המשרד לאיכות הסביבה עדיין לא נמצא בהליך הזה היות והתקנה עוד לא קיבלה תוקף. מחכים לחוק הקרינה. כיום מדובר בהיתר פרטני לכל אנטנה. מבחינת בטיחות קרינה, היות וההתאמות הן לרמות יותר נמוכות, אין סיבה לתת היתר פרטני. ישנם כמה bay stations מרכזיים, שהם לא יהיו על בתי הלקוחות והם כן יצטרכו היתר פרטני.

היו"ר אברהם פורז:

	לגבי האנטנות הסלולריות של הרשתות הסלולריות - האם היום כל אנטנה עוברת רישוי נפרד?

שיאלה קנדל:

	כל אנטנה עוברת רישוי נפרד, כן.

נסים דהן:

	ובדיקה תקופתית.
היו"ר אברהם פורז:

	מה ההספק המקסימלי של אנטנה כזאת שנמצאת בתחום עירוני?

שיאלה קנדל:

	זה משתנה.

רונן הראובני:

	ההספק המקסימלי של אנטנה סלולרית הוא בערך 50-100 ואט.

היו"ר אברהם פורז:

	מי נותן את ההיתר לכל אנטנה סלולרית?

שיאלה קנדל:

	המשרד לאיכות הסביבה.

היו"ר אברהם פורז:

	לכל אנטנה לחוד. האם יש הבדל ברמות הקרינה למשל אם האנטנה היא בתוך איזור מגורים או שהיא באיזור כפרי? האם יש פרמטרים שונים?

שיאלה קנדל:

	תלוי על איזה איזורים אתה מדבר. ככל שהאנטנה יותר רחוקה מאיזור מגורים לרוב ההספק שלה הוא יותר גבוה היות והיא צריכה לכסות שטח מסויים. אתרים יותר קטנים, שהם אתרים של המיקרו-סייט, ההספקים שלהם יותר נמוכים והם מתקרבים יותר לאתרים של ה-lmds מבחינת ההספקים. לכן יש גם מקום לתת בעתיד אישור סוג לאנטנות הזעירות האלה שאני מדברת עליהן במסגרת הסלולריים.

היו"ר אברהם פורז:

	היתר סוג - זאת אומרת לתת היתר כללי. כלומר, אם אתה לא עולה על ההספק הזה, תתקין כמה שאתה רוצה ואיפה שאתה רוצה.

שיאלה קנדל:

	לא. אם אתה לא עולה על ההספק הזה, אנחנו נותנים הנחיות התקנה כלליות- הגובה של האנטנה צריך להיות מקסימום 3 מטר מעל איזור נגיש לציבור, אי אפשר יהיה לגשת למרחק מטר מכל כיוון. 

אורלי חורש:

	זה יהיה בעתיד.

נסים דהן:

	ומי בודק ריכוז של כמה אנטנות באותו אתר? איך אתם יודעים? האם חלק מהדיווח הוא גם ריכוז האנטנות? לגבי ריכוז של מספר אנטנות באותו אתר - אתם נותנים אישור פרטני לאתר מסויים?
שיאלה קנדל:

	כשיש אתר ספציפי שהולך לקום לוקחים בחשבון את כל האתרים שיש בסביבה לפני שהוא מוקם.

נסים דהן:

	והצטלבות הקרניים באוויר?

שיאלה קנדל:

	הכל. לוקחים מדידת רקע לפני הקמת האתר. אבל אנחנו מדברים פה על ה-lmds שהוא שונה. 

	אתן לכם איזה מקור להשוואה. סף התקן המינימלי לאנטנה סלולרית נע בסביבות 6 מטר. כשאנחנו מדברים על האנטנות של lmds ישנן אנטנות שיעמדו בנושא של הפטור כשמדובר על כמה סנטימטרים, על-פי התקן, וישנן אנטנות בהן מדובר על 2-2.5 מטר. ההספקים הם שונים לחלוטין.

היו"ר אברהם פורז:

	כיום כל אנטנה כזאת מקבלת רישוי מהמשרד לאיכות הסביבה?

שיאלה קנדל:

	היום כל האנטנות של wll ו-lmds עדיין לא קיבלו רישוי מהמשרד לאיכות הסביבה. wll ו-lmds עשו איזה פיילוט.

היו"ר אברהם פורז:

	האם כיום כל אחת מהאנטנות הסלולריות מקבלת היתר נפרד לפי מיקום?

שיאלה קנדל:

	נכון.

דני רוזן:

	בגלל התדר היותר גבוה של ה-lmds זה פחות פוגע באדם. זה הרבה יותר גבוה מתדר התהודה של אדם.

נסים דהן:

	כלומר, אתה אומר שהמחקר הוא בתחילתו והוא עוד לא מבוצע עד הסוף. עוד 5 שנים יתברר שזה ---, כמו כל המחקרים החדשים שמתפרסמים כל שני וחמישי.

דני רוזן:

	שום דבר לא בתחילתו והכל ידוע.

נגה רובינשטיין:

	מצד שני, זה לא רק לקליטה אלא גם לשידור.
נסים דהן:

	היום בבריטניה אומרים שאפילו כבלי מתח גבוה יוצרים קרינה מסרטנת. קראתי את זה בעיתון.

דני רוזן:

	זה לא חידוש מדעי. זה ידוע כבר 50 שנים.

שיאלה קנדל:

	כפי שאמר מר רוזן, מה שמאפיין את אלומות הקרינה של ה- wll ו-lmds הוא שהן באמת יותר ממוקדות.

היו"ר אברהם פורז:

	זה כמו מין מיקרו-גל כזה? 

שיאלה קנדל:

	זה אלומה צרה יותר.

דלית זילבר:

	תמ"א 36א, שהיא תוכנית המיתאר הארצית לתקשורת ולמיתקני שידור קטנים וזעירים, גם מבחינה בין המתקנים שצריכים ---

היו"ר אברהם פורז:

	והיא מאושרת?

דלית זילבר:

	היא הומלצה על-ידי המועצה הארצית לאישור.

דני רוזן:

	כרגע ביקשנו לבטל אותה.

יהודה זמרת:

	עשיתם עוקף תכנון.

היו"ר אברהם פורז:

	האם היא עוסקת בהספקים?

דלית זילבר:

	בוודאי. היא קובעת בדיוק מה זה מתקן זעיר. הוועדה מוכנה לתת לו פטור גם מהיתר בנייה - על אף שכיום כולם צריכים היתר בנייה. כל מיתקני הגישה האלחוטית עונים על הקריטריונים של מתקן שידור זעיר בתמ"א 36א, וזה גם מבחינת הגודל וגם מבחינת הקרינה.

היו"ר אברהם פורז:

	אז הם לא יזדקקו להיתר בנייה בכלל?

דלית זילבר:

	נכון. אנחנו מוכנים לפטור אותם בתנאי שהם עומדים בקריטריונים שקבעה תמ"א 36א.

נסים דהן:

	אנחנו בכנסת מתנגדים לכך.

דלית זילבר:

	הבסיס של תמ"א 36א מתייחס גם להיבט הנופי וגם להיבט הבטיחותי. מבחינת הבטיחות, הבהרנו שכל מה שברור שאין בו בעיה בטיחותית, ואלה המתקנים עליהם אנחנו מדברים כאן, חשוב שהוא ייקבע, כמו בתמ"א 36, כ"מתקן זעיר", ואז אין בעיה. ברגע שמבחינת בטיחות הקרינה שלו הוא עולה ועובר ל"מתקן שידור קטן" הוא חייב לעמוד בכל הקריטריונים של התמ"א ואז הוא יהיה חייב בהיתר, גם מבחינה בטיחותית וגם מבחינת ההיבט הנופי.

היו"ר אברהם פורז:

	למה זה נעשה בתוכנית מיתאר ולא בתקנות התכנון והבנייה (עבודה ושימוש הטעונים היתר)?

יהודה זמרת:

	ניתן לפטור את זה מהיתר בשיטה הזאת.

היו"ר אברהם פורז:

	ממתי תמ"א יכולה לפטור מהיתר?

דלית זילבר:

	היתרי הבנייה ייצאו מכוח התמ"א. אין פשוט תוכנית ביניים.

נסים דהן:

	התמ"א היא המסגרת ואם המתקן מתאים למסגרת הוא יקבל את הפטור.

יהודה זמרת:

	התמ"א לא יכולה לפטור מהיתר, זה לא המקום הנכון. התמ"א בסך הכל נועדה לתת מנגנון שיאפשר מתוכנית מיתאר ארצית כבר לגזור היתרים, כדי לחסוך את הצורך בהכנת תוכנית לכל אנטנה ואנטנה. זה הוכן על רקע מה שקורה בשנים האחרונות עם האנטנות הסלולריות.

	עורכי תמ"א 36 שדנו בנושא הסכימו שניתן בעקבות הפטור שניתן לצלחות הלווין לפטור גם את המתקנים שאנחנו מדברים עליהם.
היו"ר אברהם פורז:

	אגב, לא הגעתם אלינו עם התקנות על מיקום הצלחות.

לאה ורון:
	
	מסרתם אותן ואז פניתם לוועדה והודעתם שאתם מבקשים לא לקיים את הדיון עד שיועבר נוסח אחר.

דני רוזן:

	אתם כרגע עושים פלסתר מכל החוק.

היו"ר אברהם פורז:

	אתם בוודאי מחכים שקודם כל יותקנו כל הצלחות ואז רק תתקינו את התקנות.

דלית זילבר:

	אתה מדבר כרגע רק על קליטה. פה יש גם את האלמנט של השידור, שזה מה שמהווה את הקרינה, ופה צריך שיהיה ברור מה הקריטריון שממנו עוברים מפטור מהיתר למצב שאנחנו מחייבים היתר בנייה. זה גם מבחינה בטיחותית וגם מבחינת המימדים של המתקן עצמו.

יגאל ביבי:

	גם אנטנת טלוויזיה בבית וגם מזגן היום צריכים היתר בנייה תיאורטית.

היו"ר אברהם פורז:

	נכון. אנטנה היא שינוי חיצוני של בניין והיא טעונה היתר, כמו מזגן. 

 	מה שאתם אומרים, ותגידו לי אם הבנתי נכון, שבעצם כל החוק הזה מיותר. ברגע שיש תוכנית מיתאר ארצית שפותרת את בעיית המתקנים הקטנים ובעיית ההיתרים אז לא צריך את כל הסעיף הזה.

יהודה זמרת:

	הצעת החוק לא מיותרת. --- חשבה שכל מתקן יהיה טעון היתר, או היתר לעבודה מצומצמת או היתר רגיל, ועל-פי הקריטריונים האלה היא עבדה. בעקבות מה שנעשה בצלחות הלווין באו ואמרו שאין סיבה שלא ניתן פטור גם למתקנים זעירים שעובדים בשיטה החדשה. לכן אנחנו אומרים שאנחנו נדרשים לחקיקה הנוכחית כדי לקבל את מקור הסמכות.

היו"ר אברהם פורז:

	למה לא תתקנו את תקנות התכנון והבניה?

יהודה זמרת:

	אנחנו לא יכולים לתת פטור על-פי התקנות. עקרונית כל עבודה בשינוי במבנה חיצוני של בניין חייבת בהיתר. סעיף 3 מאפשר להרחיב מעבר למה שקבוע בחוק. לכן אני לא יכול לתת סעיף פטור בהיעדר הסמכות.	
היו"ר אברהם פורז:

	מה אתם מציעים שאנחנו נכתוב בחוק?

דלית זילבר:

	פשוט להתאים את ההגדרה של "מתקני גישה אלחוטית" למה שמוגדר בתמ"א. 

היו"ר אברהם פורז:

	האם יש לכם פה את ההגדרה של התמ"א? כי פה יש הגדרה אחרת. האם המידה הזאת שלוקחים, 50X80 ס"מ, אומרת משהו לגבי התמ"א?

גבריאל מאיר:

	ההגדרה של התמ"א היא למעשה הפנייה לטבלאות על פני כמה עמודים. אין הגדרה מצומצמת של כמה שורות.

דלית זילבר:

	ההגדרה של "מתקן זעיר" אומרת, בין השאר: "תחנות בסיס וקצה בגישה אלחוטית wll ו-lmds" - יש פה את מודל החום, הקרינה, הספק השידור, ה-ARP 45. נותנים כאן פירוט מלא. יש פה טבלה.

אתי בנדלר:

	את כל זה היית רוצה שנכניס לחוק?

דלית זילבר:

	כן, כדי שהוא יהיה תואם לתמ"א.

קריאה:

	אפשר לשים את זה כתוספת.

היו"ר אברהם פורז:

	תפקידו של משרד הפנים ותפקידן של תוכניות הוא להתעסק בנושאים הפיסיים. אין תפקידו להתעסק בשום דבר חוץ מפיסיקה.	 באופן עקרוני אני יכול להכניס מגבר ענק בתוך הדירה שלי. זה לא יהיה שינוי חיצוני של הבניין. אולי זה יהיה שימוש חורג, גם זה לא בטוח, והוא יהיה מאוד מסוכן לסביבה. 

יגאל ביבי:

	יש חוק אחר העוסק במפגעים לאיכות הסביבה.

היו"ר אברהם פורז:

	אולי יש חוקים אחרים על מטרדים, אולי בפקודת הרוקחים. אבל בגדול, אתם צריכים להתעסק בתוכניות מיתאר ארציות רק בפיסיקה של המתקנים. דהיינו: גודל, מיקום. כל העניין של ההספקים - זה לא עניינכם בכלל.
דלית זילבר:

	הממשלה החליטה לעשות את תמ"א 36 שבעצם מסדירה את כל הנושא הזה, שהיה פרוץ, גם מבחינת הקרינה וגם מבחינת ---

שיאלה קנדל:

	לא היה פרוץ שום דבר מבחינת הקרינה.

היו"ר אברהם פורז:

	איך יאכפו? אתם צריכים לאכוף דברים פיסיים. יש לכם מפקחים ברשויות המקומיות, שצריכים לבוא ולראות, שאם שמו אנטנה מעל לגודל המקסימלי אז נניח זה עבירת בנייה. איך המפקח הזה יבדוק את ההספק?

נסים דהן:

	בחוק התכנון והבניה אוכפים לא רק לפי דברים פיסיים אלא גם לפי חישובים סטטיים של בניין, למשל האם הוא עלול להתמוטט. ולא שולחים אותם למשרדי הממשלה. חישובים סטטיים זה לא בעיה פיסית. זה בעיה בדיוק כמו קרינה. חוק עמידות בפני רעידת אדמה הוא עניין של תמ"א בכלל ולא עניין של שום משרד אחר.

יהודה זמרת:

	ההסדרים של הבנייה כבר מזמן יצאו מגדר הנושאים הפיסיים.

היו"ר אברהם פורז:

	אתה רוצה להסדיר גם את הקרינה?

גיא צפריר:

	אבל יש בתמ"א גם הגדרה פיסית. לא רק הגדרה שמפנה ל---

דלית זילבר:

	יש הגדרה בעמוד 8 בסעיף ההגדרות. "מתקן מהמתקנים המפורטים  ב--- ושיש לו את התכונות הבאות: אורכו לא יעלה על 3 מטר, אין לו מבנים נלווים ואין לו עמוד נושא משל עצמו; מיקום בסיס האנטנה שלו יהיה בגובה שלא יפחת מ-2.5 מטר מעל פני ...".

היו"ר אברהם פורז:

	זה לא תואם את ההגדרה שבהצעת החוק.

דני רוזן:

	אגיד לך למה, כי אנחנו לא צריכים את המפלצת הזאת. אנחנו רוצים את הקטע של צד המנוי בלבד. מתוך כל ההגדרה של התמ"א גוזרים את מה שרלוונטי למתקן הגישה האלחוטית בצד המנוי. לגבי יתר הדברים, יתכבדו ויקבלו אישורים. אנחנו מבקשים לפטור רק את המתקן של צד המנוי.

נסים דהן:

	החוק הזה בכלל לא מדבר על היתר בנייה בינתיים.

היו"ר אברהם פורז:

	מר רוזן, פה אתם מדברים בסך הכל על המתקן של הפרט. לא על המתקן הכללי.

יגאל ביבי:

	נקבע מה הגודל ומה השידור של מתקן גישה אלחוטי. אם אני שם מתקן כזה קטן ו-10 סנטימטרים ממנו עוד מתקן וכן הלאה - האם זה מותר?

דני רוזן:

	כן. קודם כל, אני לא מאמין שישימו הרבה מתקנים כאלה כי עולה כסף לשים כל מתקן כזה. אם כבר יש מתקן אחד אז משתמשים בו. למה לשים עוד אחד? אבל כעקרון, אם אתה שם שני מתקנים ביחד ההשלכה של זה על הבטיחות היא זניחה לחלוטין. נניח שמרחק הבטיחות הוא 2 סנטימטרים ואתה שם 2-3 ביחד, אז מרחק הבטיחות גדל ל-2.1 סנטימטרים.

יגאל ביבי:

	אם במרחק של מטר או 2 מטרים אתה שם 10 מתקנים, זה מותר? האם הקרינה נשארת אותו דבר?

דני רוזן:

	אנחנו מדברים על סנטימטרים. לא על מטרים. מדברים פה על מרחקי בטיחות זעירים. לכן אין לזה משמעות בפרקטיקה. הגדלת הקרינה היא עדיין בתחום הזניח. אגב, גם באנטנה סלולרית, אם המרחק הוא 3 מטר ואתה שם 5 מתקנים יחד - מרחק הבטיחות יגדל מ-6 מטר ל-6.5 מטר. זה לא משמעותי. 

נגה רובינשטיין:

	לחקיקה הזאת יש 3 השלכות: השלכה על קרינה (ועל זה דובר קודם), השלכה על תכנון ובנייה (משרד הפנים ונציגיו דיברו כאן), והשלכה קניינית. לא הגענו לסעיף הספציפי הזה אבל אסור לשכוח את זה מכיוון שההשלכות של החלת הסעיף כפי שהוחל על הלווין הן בעייתיות.

היו"ר אברהם פורז:

	אנחנו דנים כרגע בהצעת חוק שמטרתה לטפל אך ורק במערכות הפרטיות של המנוי שרוצה לקבל שירותי בזק בדרך אלחוטית כתחליף לרשתות הקוויות. אנחנו לא מטפלים כרגע בקטע של מה קורה עם המתקן היותר גדול. נכון לרגע זה אמרנו:  הפיסיקה היא 30X50X80 סנטימטר; את העניין של ההספקים נשאיר בצד. בואו נתקדם הלאה.

אתי בנדלר:

	למה אתה מתכוון כשאתה אומר "נשאיר בצד"?

היו"ר אברהם פורז:

	נחליט אחר-כך בצד אם אנחנו צריכים בחוק הזה להיכנס לקלסיפיקציה הזאת בחקיקה ראשית.
יגאל ביבי:

	האם כבר קבענו שזה צלחת?

דני רוזן:

	הציגו את זה בדיון הקודם. הביאו לפה פיסית כמה דוגמאות והוועדה ראתה איך זה נראה. אלה מתקנים מאוד קטנים, קופסאות קטנות.

יגאל ביבי:

	האם כל אחד יכול לעשות לו בבית מתקן משל עצמו, קופסא כזאת? ואם בבית אחד יהיו 10 מתקנים, גם אם לא צריך?

היו"ר אברהם פורז:

	בעקרון יכולות להיות בבית אחד גם כמה צלחות קליטה מלווין. יכולים להיות בבית אחד 10 דודי שמש, מה שלא רק יכול להיות אלא גם קורה.

אתי בנדלר:

	קובע מנכ"ל משרד התקשורת שאין צורך להתקין 10 קופסות בבית אחד כי מתקן אחד יכול לשמש דירות רבות.

נגה רובינשטיין:

	אולי אפשר להגביל את זה.

היו"ר אברהם פורז:

	בעקרון, יכול להיות שיהיה יותר מאחד אם יהיו כמה חברות שעובדות בטכנולוגיה שונה. 

יגאל ביבי:

	היום יש צלחת של הרב עובדיה, יש צלחת של הרב אליהו, יש צלחת של הלווין ויש צלחת לקליטה מרוסיה בבית אחד. על הגגות רואים שהכל דודים והכל צלחות.

היו"ר אברהם פורז:

 	לא אתן רשות דיבור לכל אחד כי אני לא מוכן להרוס ישיבה שלמה על דיון בסעיף אחד. אם אני אתן לכל אחד רשות דיבור ללא הגבלה אז זה לא יגמר. 

 	להערכתי, מר רוזן, כל הנושא של ההספקים לא אמור להיות בחקיקה ראשית של הכנסת, כי מחר יהיה איזה שינוי באיזה טכנולוגיה ויצטרך לעבור חוק בשלוש קריאות כדי לשנות עוד איזה גה"ץ אחד. 

	גברת בנדלר, בהגדרה יהיה: "כפי שיקבע השר בתקנות, באישור הוועדה", לגבי החלק הטכנולוגי.

אורלי חורש:

	"השר" זה שר התקשורת? אולי "בהתייעצות עם השר לאיכות הסביבה". 
אתי בנדלר:

	אנחנו בטוחים שהוא יתייעץ גם אם לא קיימת חובה כזאת מכוח החוק.

אורלי חורש:

	אבל לא בטוחים. למה לא להוסיף את זה, אם זה נוגע לנושא של איכות הסביבה?

היו"ר אברהם פורז:

	זה איננו פוגע בפקודת הרוקחים ובסמכויות שהיא מקנה.

קריאה:

	יש על כך אפילו סעיף מפורש.

היו"ר אברהם פורז:

	אני מניח שאפשר לקחת איזה דבר נורא קטן פיסית ולהוציא ממנו קרינה איומה. אפשרות טכנולוגית כזאת קיימת. לכן אנחנו מדברים כרגע בעיקר על בעית הפיסיקה של המתקנים האלה. לא העוצמה ולא ההספק.

אתי בנדלר:

	האם המשדר, המקלט ומכשירי העזר הנלווים הם כולם חלק מהמתקן במימדים שמצויים בהגדרה? זה לא נובע מהכתוב. 

דני רוזן:

	אלה מתקנים נפרדים. בדרך כלל המתקנים האלה בנויים על אותו מתקן חיצוני שרואים אותו בתמונות וממנו הולך איזה כבל למתקנים פנימיים.

אתי בנדלר:

	כשאתה כותב כאן "הכולל אנטנה, משדר או מקלט ומכשירי עזר נלווים, ובלבד שמימדי המתקן לא יעלו על ...". האם מדובר רק במתקן? האם לכאורה יתכן שהמשדר או המקלט או מכשירי העזר הנלווים יהיו עוד איזה מפלצת על גבי המתקן עצמו?

דני רוזן:

	כן, אבל אז לא שמים אותם בחוץ אלא שמים אותם בפנים. אני מדבר כרגע על הקופסא הזאת.

אתי בנדלר:

	מה זה "בפנים"?

דני רוזן:

	בדרך כלל בציוד אלחוטי יש קופסא המותקנת על הקיר או על הגג, שיוצא ממנה כבל שהולך למתקן שנמצא בדרך כלל בתוך הבית, ממנו הולכים חוטים לדירות. 
אתי בנדלר:

	אז זה לא חלק מהמתקן עצמו?

דני רוזן:

	אנחנו לא נכנסנו פה לכל הפרטים, איך המתקן בנוי. אמרנו שאם הוא בגודל הזה אז הוא בסדר.

נסים דהן:

	ואם קופסת הסעף שלידו היא פי שניים ממנו?

דני רוזן:

	אבל היא בדרך כלל לא בחוץ. היא עומדת בפנים.

נסים דהן:

	איפה כתוב שצריך לשים אותה בפנים? אם היא ממוגנת היטב ממים אז ישימו אותה בחוץ.

אתי בנדלר:

	אומר מר רוזן שהאנטנה, המשדר או המקלט ומכשירי העזר הנלווים אינם חלק של המתקן.

היו"ר אברהם פורז:

	צריכה להיות הגדרה פיסית על מה מדובר, כי זה ענייני תכנון ובנייה. 30X50X80 - הבנתי. עכשיו אתה אומר שיש עוד ציוד שהוא תורה שבעל-פה, הוא לא כתוב. מה גובהה של האנטנה?

דני רוזן:

	אנחנו מדברים כרגע על המתקן הזה. יש עוד הרבה מתקנים אחרים. למשל יש לך שקע בבית, שהוא גם מתקן שיש לו גודל מסויים.

היו"ר אברהם פורז:

	מר רוזן, מה שבתוך הבית לא מעניין. אני שואל על השינוי החיצוני של הבניין בפיסיקה. יש את הקופסא הזאת. האם אין אנטנה חיצונית מחוץ לבניין?

דני רוזן:

	אין אנטנה.  בחוץ רואים רק את הקופסא הזאת.

אתי בנדלר:

	אז לא צריך את המלים "הכולל אנטנה, משדר או מקלט ומכשירי עזר נלווים".

היו"ר אברהם פורז:

	" "מתקן גישה אלחוטית" -  מתקן בזק המשמש או המיועד לשמש לצורכי קליטה ושידור ברשת גישה, ובלבד שמימדי המתקן לא יעלו על ...". המלים "אנטנה, משדר, מקלט ..." יורדות. בתוך הקופסא הזאת תעשה מה שאתה רוצה.

דני רוזן:

" "רשת גישה" - מרכיבי רשת בזק ציבורית המשמשים לקישור בין מרכזת לבין נס"ר, באמצעות תשתית קווית, תשתית אלחוטית או שילוב של שניהם.

"נס"ר (נקודת סיום רשת)" - מישק עליו מחוברים מצד אחד רשת בזק ציבורית ומצד שני ציוד קצה, רשת פרטית או רשת בזק ציבורית אחרת, לפי העניין."

	הכוונה היא שמתקן גישה אלחוטית הוא חלק מרשת הבזק הציבורית.

נילי יבניאלי:

	אני רוצה להעיר לגבי הגודל, שיהיה ברור שהוא לא כולל את התורן שעליו זה מותקן.

נסים דהן:

	בדיוק על זה דיברנו הרגע: זה כולל הכל.

טובי קנטור:

	הגישה של המשרד לאיכות הסביבה היא שהגובה יהיה לפחות 3 מטר מגובה הבניין, מהגג.

נסים דהן:

	אם כך אז יש פה בעיה טכנית. עו"ד קנטור אומר שצריך שזה יהיה 3 מטר מעל גובה הבניין.

יעקב ברנדט:

	הוא לא חייב. יש אפשרות שהוא יעמוד על תורן, על עמוד.

היו"ר אברהם פורז:

	הוא לא יהיה פטור מהיתר אם הוא יעמוד על תורן. הדבר היחיד שאנחנו נפטור מהיתר זה אותו מתקן קטנטן וצנוע למראה, שעל גודלו דיברנו קודם והוא נמצא על גג הבניין. כל היתר ילך לפי המסלול של היתר בנייה, כולל 50 מטר גובה ו-40 מטר רוחב, ויקבל היתר.

יהודה קלע:

	שמים תרנים קטנים, בגובה חצי מטר-מטר, שעליהם אפשר להעמיד. המתקן לא יכול לשכב שם. הוא לא חייב להיות 3 מטר. הוא יכול להיות גם חצי מטר.

דני רוזן:

	לפי מה שהונח לפניכם, התקנה של מתקן גלישה אלחוטי על מעטפת חיצונית של בניין לא טעונה היתר לפי חוק התכנון והבניה. אם מישהו רוצה להקים תורן של 12 מטר, שיתכבד ויבקש היתר בניה. הדבר השני שהחוק מסדיר זה כל הנושא של בית משותף.

היו"ר אברהם פורז:

	אנחנו נגיע לזה. השאלה היא אחרת. האם אותו מתקן של 30X50X80 חייב לעמוד על רגליים? 

דני רוזן:

	לא. יש מקומות בהם מתקינים את זה על הקיר; יש מקומות ששמים על הקיר איזה וו קטן כדי לכוון קצת את הזווית; יש מקומות ששמים את זה על תורן קטן. בכל מקום שלא על המעטפת החיצונית - יתכבדו לבקש היתר בניה.

היו"ר אברהם פורז:

 	מר רוזן, הרי אנחנו לא רוצים לפתוח פה "תיקים צהובים", כך קראו לזה פעם. אנחנו רוצים שהמתקן הזה, עם משהו צנוע לידו, יוכל להתקיים. למשל עם דורגל או רגל שאיננה עולה על 20 סנטימטרים או משהו כזה.

דני רוזן:

	בלווין אנחנו כתבנו "לרבות ההתקן שמחזיק את הצלחת". 

גיא צפריר:

	חייב להיות התקן. זה כמעט תמיד מותקן.

היו"ר אברהם פורז:

	וההתקן הזה יהיה בלתי מוגבל?

ראובן סגן-כהן:

	לא לרבות. למעט.

היו"ר אברהם פורז:

	התקן של עד 30 סנטימטרים?

אתי בנדלר:

	הייתם צריכים להגיש לנו גם הגדרה של אותו התקן.

יהודה זמרת:

	הגשנו. לצערי הרב לא ---

היו"ר אברהם פורז:

	"לרבות ההתקן, אם אינו עולה על 30 סנטימטרים".



אתי בנדלר:

	"לרבות ההתקן הנושא אותו".

דלית זילבר:

	אנחנו הגדרנו: "כי אין לו עמוד נושא משל עצמו והעמוד עצמו הוא עד 3 מטר גובה".

נסים דהן:

	לפי התמונות שהביאו לנו אין לו עמוד.

היו"ר אברהם פורז:

	צריך להסדיר גם את המתקן הזה.

דני רוזן:

	אנחנו נחשוב על הגדרה נאותה של ההתקן הזה.

היו"ר אברהם פורז:

	"התקן נושא שמידותיו אינן עולות על 30 סנטימטרים".

יהודה קלע:

	אנחנו עלולים להוציא פה מלאכה עקומה. ישנם בתים רבים שיש להם כרכוב, איזה מעקה על הגג. על המעקה קשה להתקין מתקן כזה וצריך לעשות איזה התקן פנימה מהמעקה שעליו המתקן הזה יעמוד. המתקן הזה חייב קו ראייה, הוא חייב להתרומם קצת מעל המעקה.

אתי בנדלר:

	במלים אחרות, אתה מדבר על 30 סנטימטרים מעבר לגובה המקסימלי של גג הבניין?

היו"ר אברהם פורז:

	מקו הרקיע. בליטה של 30 סנטימטרים מגג הבניין.

יהודה קלע:

	התושבת צריכה להיות 30 סנטימטרים מעל קו הבנייה העליון.

היו"ר אברהם פורז:

	מגובה הבניין.

יגאל ביבי:

	לפני שנים כל אחד התקין דוד שמש כפי שהוא רצה. עד שיצאו הוראות שצריך לשים את זה בצורה אסתטית ומקצועית. אחרי כן היו אנטנות, וכל אחד שם אנטנה. חייבו בבית משותף אנטנה מרכזית כדי שלא יהיה ים של תרנים. הלהיט הבא בבלגן הוא העניין הזה של מתקני גלישה אלחוטית. בואו לא נחכה עוד 20 שנים ואז נגיד כמה שזה מכוער, כמה שזה לא יפה, כמה שזה בלגן וכמה שאחד נכנס לתוך החיים של השני. אני חושב שצריך לקבוע בצורה ברורה - כפי שקבענו לגבי אנטנה מרכזית וכפי שקבענו לגבי דודי שמש - איפה שמים ואיך עושים. זה יהיה חלק מהתכנון של הבניין. בהוראות התכנון והבניה צריך להיות מקום לדודי שמש, לאנטנה מרכזית ולמתקן גישה אלחוטית, בצורה מסודרת. לא חאפרים, שכל אחד עושה מה שהוא רוצה. עם מסתורים נכונים, עם גישות נכונות. שכל מהנדס יידע, ישאל את "בזק" לאיזה כיוון צריך לכוון את האנטנות.

דני רוזן:

	אלה המתחרים של "בזק".

יגאל ביבי:

	אני לא רוצה להיות בין מחוקקי החוק הזה כאשר בעוד 10 שנים יגידו איזה יער של בלגן השאירו לנו פה בארץ. לכן צריך לעשות את זה בצורה מסודרת.

נסים דהן:

	אתה יודע מה קרה עם כל ההקלות שנתנו להם: נתנו להם הקלות באחוזי בנייה. רצו מסתור לדודי שמש והם קיבלו 6% הקלה. ב-2% השתמשו לדודי השמש והשאר בא לתוך הבניין.

היו"ר אברהם פורז:

	חבר הכנסת ביבי, אתה צודק לגמרי בהערה שלך. 

דני רוזן:

	נס"ר זה "מישק שעליו מחוברים מצד אחד רשת בזק ציבורית ומצד שני ציוד קצה, רשת פרטית או רשת בזק ציבורית אחרת, לפי העניין". הכוונה היא שמתקן הגישה הוא חלק מרשת הבזק הציבורית. 

"27א (ב)	למונחים אחרים בסימן זה תהא המשמעות שיש להם בסעיף 6כו."

	27ב. - התקנת מתקן גישה אלחוטית - הוראות מיוחדות

"(א)	התקנת מתקן גישה אלחוטית תיעשה בהתאם להוראות סימן זה.

(ב)	התקנת מתקן גישה אלחוטית הנעשית לפי סעיף 266ג לחוק התכנון והבניה, התשכ"ה-1965 (להלן - חוק התכנון והבניה), פטורה מהיתר לפי פרק ה' לחוק האמור."

היו"ר אברהם פורז:

	תזכירו לי את סעיף 266 - מה הוא אומר?

אתי בנדלר:

	זה סעיף שנמצא כאן, שנעבור עליו בהמשך. זה סעיף מוצע שהוא תיקון עקיף.



יהודה זמרת:

	אם אתה מבצע תיקון עקיף אז לא צריך לכאורה לתת הוראה בחוק הזה.

אתי בנדלר:

	לכאורה צריך.

דני רוזן:

"(ג)	אין באמור בסעיף קטן (ב) כדי לפטור מהחובה לקבל כל רשיון, היתר, אישור או הסכמה לפי כל דין אחר."

אתי בנדלר:

	איזה עוד דינים אחרים יש?

גבריאל מאיר:

	אנחנו דווקא הדגשנו בדברי ההסבר שזה לא גורע מהחובות לקבל היתרי קרינה(?) למיניהם.

דני רוזן:

	27ג. - התקנת מתקן גישה אלחוטית בבית משותף

	כאן יש בעיות קניין. נא לשים לב.

"(א)	ביקש בעל דירה בבית המשותף (להלן - מבקש ההתקנה) התקנת מתקן גישה אלחוטית במקום שאיננו רכוש משותף, רשאי המפקח להתיר את ההתקנה במקום המבוקש בהתקיים אלה:

(1)	מבקש ההתקנה ובעל הזכויות במקום המיועד להתקנה (להלן - בעל הזכויות) לא הגיעו להסכמה על עצם ההתקנה, או על התנאים להתקנה, בתוך 30 ימים מיום שמבקש ההתקנה פנה בבקשה בכתב לבעל הזכויות;"

(2)	מבקש ההתקנה פנה אל המפקח בכתב בבקשה להתיר התקנת מתקן גישה אלחוטית;

(3)	מבקש ההתקנה הוכיח כי התקנת מתקן גישה אלחוטית ברכוש המשותף אינה אפשרית, או שהיא תפגע בעצם השידור או הקליטה;

(4)	מתקן הגישה האלחוטית נועד לספק שירותי בזק למבקש ההתקנה."

נסים דהן:

	אתם יוצאים מתוך נקודת הנחה שאותו מתקן משרת רק את מי שביקש את ההתקנה. האם לא יהיה מצב שיתקינו מתקן על הבניין שלי וזה ישרת גם את הבניין שלך? יתקינו על הבניין שלי, ידברו רק איתי, אבל לקופסת הסעף יחברו עוד 10 בניינים. האם יכול להיות מצב כזה?


דני רוזן:

	יכול להיות מצב כזה.

נסים דהן:

	אתה צריך לבקש רשות מכל 10 הבניינים.

דני רוזן:

	אם שמים על הבית שלך משהו אז צריך לבקש ממך רשות.

נסים דהן:

	אבל הבית שלי משרת גם את הבית שלך ואיתך לא דיברו. אולי יש שני שכנים "קשים", אני יותר "קל" ולכן דיברו איתי ולך שמו מבלי שישאלו אותך.

גבריאל מאיר:

	יש לזה התייחסות בהצעה שלנו.

היו"ר אברהם פורז:

	בואו נעבור שלב, שלב. בסעיף קטן (א) אתם מדברים על מצב שבעל דירה מבקש למעשה לא ברכוש משותף ולא ברכוש שלו אלא ברכוש שצמוד לאחר.

גבריאל מאיר:

	נכון. זה בדיוק אותה בעיה שנתקלנו בה בעניין צלחות הקליטה של הלווין.

אתי בנדלר:

	האם זה נוסח זהה לנוסח שהיה לגבי הלווין?

גבריאל מאיר:

	זה לא נוסח זהה.

אתי בנדלר:

	אנא תפנה את תשומת לבנו לשינויים.

היו"ר אברהם פורז:

	מה קורה כשזה ברכוש המשותף?

גבריאל מאיר:

	המשטר של בית משותף נמצא בסעיף 6כט לחוק. הוא מופיע כאן בשינויים הטרמינולוגיים המחוייבים. סעיף 6כט זה הנחת רשת כבלים במקרקעין פרטיים והחזקתם. הוא מתייחס גם למקרקעין פרטיים וגם לבית משותף.

אתי בנדלר:

	אני מניחה שאלה סעיפים שהצעתם להעביר לסעיפים אחרים של החוק.

נילי יבניאלי:

	הוא עובר לפרק ו'.

גבריאל מאיר:

	בסעיף 6כט(א) מדובר על הנחת רשת כבלים במקרקעין פרטיים. החוק מובא בהתאמה למתקן גישה אלחוטית. בסעיף 6כט(ב) מדובר ב- - -

דני רוזן:

	מוגדר פה שצריך הסכמה של בעל המקרקעין. זה המסר בסעיף שלנו.

היו"ר אברהם פורז:

	אנחנו כרגע מדברים על בית משותף בסעיף 6כט. 

דני רוזן:

	שם כתוב שטעונה הסכמת רוב בעלי הדירות.

היו"ר אברהם פורז:

	אני מכיר את זה, כי היה איזה שיפוץ קטן שעשינו לפני כמה שנים בעניין הזה. חבר הכנסת דהן זוכר את זה וגם אני.

נסים דהן:

	העיקר שהגענו להסכמה.

גבריאל מאיר:

	סעיף קטן 6כט(ב) הוא למעשה המשטר הרגיל של רוב-מיעוט בבית משותף.

היו"ר אברהם פורז:

	איפה כתוב שהתקנת מתקן גישה אלחוטית כזה דינו כדין רשת כבלים?

אתי בנדלר:

	בסעיף 27ד המוצע כתוב ש"הוראות סעיפים 6כט עד 6לא יחולו לעניין התקנת מתקן גישה אלחוטית, בשינויים המחוייבים".


היו"ר אברהם פורז:

	נגיע לזה. במלים אחרות, כרגע אנחנו עוזבים את הרכוש המשותף. עכשיו מדברים על רכוש הפרט. זאת אומרת, גג שהוא צמוד לאחת הדירות בבית משותף כשאחד הדיירים בקומה התחתונה רוצה מתקן גישה אלחוטית.

גבריאל מאיר:

	אני רוצה שירות טלפוני אלחוטי.

נסים דהן:

	זה לא שירות טלפוני אלחוטי. זה שירות טלפוני קווי. אלחוטי זה חברות אחרות, שלא נכנסו לכאן. המרכזת היא אלחוטית אבל בתוך הבית זה טלפון רגיל שאנחנו מכירים.

דני רוזן:

	אתה צודק. זה לא נייד אלא נייח. המונח הוא נייח-נייד. השימוש במלה "אלחוטי" מטעה.

גבריאל מאיר:

	אני רוצה שוב לעבור על הסעיפים ולהסביר את האיזון שאנחנו עשינו כאן מבחינת זכויות הקניין. סעיף 27ג - "התקנת מתקן גישה אלחוטית בבית משותף".

היו"ר אברהם פורז:

	אגב, בית משותף זה כהגדרתו בחוק המקרקעין? ומה דינו של בית משותף שאינו רשום?

גבריאל מאיר:

	יש הפניה לסעיף 77. 

אתי בנדלר:

	אנחנו בזמנו בדקנו את ההגדרות.

גבריאל מאיר:

	יש שם הפניה גם לבית משותף שאינו רשום, שהוא עדיין בית משותף.

 	התנאי השני, סעיף 27גא(2): "מבקש ההתקנה פנה אל המפקח בכתב בבקשה להתיר התקנת מתקן גישה אלחוטית". 

	סעיף 27ג(א)(3): "מבקש ההתקנה הוכיח כי התקנת מתקן גישה אלחוטית ברכוש המשותף אינה אפשרית, או שהיא תפגע בעצם השידור או הקליטה".

 	עד כאן למעשה התנאים שחלו.



היו"ר אברהם פורז:

	לא רק ברכוש המשותף. גם ברכוש הצמוד לדירתו. אולי ברכוש המשותף זה בלתי אפשרי אבל בדירתו זה אפשרי. צריך לכתוב את זה. לדעתי צריך לכתוב: "מבקש ההתקנה הוכיח כי התקנת מתקן גישה אלחוטית בדירתו או ברכוש המשותף אינה אפשרית...".

אתי בנדלר:

	אז נצטרך לשנות גם את הנוסח שכבר עשינו.

גבריאל מאיר:

	עד כאן העתקנו את הסעיפים של החוק הקיים.

דני רוזן:

	צלחת הלווין היא יותר גדולה והיתה דרישה שהיא תהיה רק על הגגות. לעומת זאת, פה זה דבר קטן ואפשר לשים אותו גם לא על הגג.

היו"ר אברהם פורז:

	לא כל-כך קטן. זה 80 סנטימטרים.

דני רוזן:

	זה קטן מאוד. זה המקסימום.

יהודה זמרת:

	צלחת ממוצעת היא 60 סנטימטרים.

גבריאל מאיר:

	כאשר אדם הולך למפקח ומבקש לפגוע בזכות קניין של הפרט, לי קשה להעלות על הדעת שהוא יאשר לו להיכנס לשטח צמוד של הזולת --- מערכת האיזונים היא לא נכונה.

היו"ר אברהם פורז:

	הלוגיקה היא נכונה. אסביר את זה בנאום, שהכוונה היא גם ברכושו.

גבריאל מאיר:

	עד עכשיו למעשה רשמנו את המגבלות שהיו בלווין, בשינויים המחוייבים. 

 	תנאי רביעי שאנחנו מוסיפים: "(4) מתקן הגישה האלחוטית נועד לספק שירותי בזק למבקש ההתקנה". 

נסים דהן:

	בלבד?
גבריאל מאיר:

	לאו דוקא בלבד. יכול להיות לדיירים בתוך הבניין. אבל הוא חייב להיות בין המנויים. לא יעלה על הדעת שאני כדייר בבניין לא רוצה לקבל שירות ואני למעשה מבקש לעשות עסקים בשטח צמוד של השכן שלי. לא יכול להיות דבר כזה. 

 	אני רוצה להתייחס לאיזון שעשינו לגבי זכויות הקניין. כדי לבקש התקנת מתקן גישה אלחוטית--

היו"ר אברהם פורז:

	הוא מעביר את זה לערכאה שיפוטית. כדי שאפשר יהיה להתקין את זה על הגג הצמוד לדירתך, למורת רוחך ובניגוד לדעתך ובלי הסכמה איתך, זה רק על-ידי החלטה של גורם שיפוטי, המפקח.

נסים דהן:

	הוא מַתְנה עוד תנאי, שאני גם אקבל קו בעקבות זה.

גבריאל מאיר:

	האיש מבקש ההתקנה גם יקבל שירות. כיוון שהמתקן הזה יכול בעצם לשרת גם בניינים אחרים לא יעלה על הדעת שאני עושה עסקים, אני מזמין מישהו להתקין מתקן ויוזם הליך אצל המפקח כדי לפלוש לשטח הצמוד לדירתך, ובעצם יש לי כאן אולי אינטרס כספי אבל לא אינטרס ---.

נסים דהן:

	אני בסך הכל ועד הבית. אני לא משתמש בזה אבל כוועד הבית אני חייב לתת פתרונות לדיירים ואני מזמין כזה מתקן. למה שאני אקבל מזה שירות? או שאני חברת ניהול ואני רוצה לתת שירות לדיירים. אני מזמין את התקנת המתקן אך אני כחברה לא נהנה מזה.

היו"ר אברהם פורז:

	ברור לגמרי שאדם שמבקש את ההתקנה לא צריך את זה לנוי וגם לא בשביל להרגיז את השכן.

גבריאל מאיר:

	ולא בשביל עסקים.

נסים דהן:

	עזוב בצד עסקים. עינך צרה ביהודי שעושה עסקים? מה זה קשור? אני חברת ניהול או שאני ועד בית ואני מזמין כזה מתקן. אני לא איהנה מזה כי אני חברת ניהול אבל אני רוצה שהדיירים ייהנו מהמתקן. אתה תגיד: לא, אתה הזמנת אך כחברת ניהול אתה לא נהנה ולכן אני לא יכול להתקין את זה?

גבריאל מאיר:

	נכון, כי אנחנו רואים כאן ---

נסים דהן:

	אבל זה התפקיד של חברת הניהול. 
גבריאל מאיר:

	אנחנו מגינים על זכות הקניין. לדעתנו האיזון הראוי בין השירות הבסיסי לבין הגנה על זכות הקניין הוא שאותו אדם שמבקש יהיה חייב להיות זה שגם יהנה מהשירות. הוא לא יכול לבקש בשם מישהו אחר.

נסים דהן:

	מה תעשה לגבי חברת ניהול? האם היא צריכה לקבל קו בעקבות הבקשה? 
	
גבריאל מאיר:

	לגבי צלחת לווין אנחנו לא ראינו צורך לעשות את זה. 

קריאה:

	למשל בבניין משרדים המשכיר בכלל לא מקבל שירות.

סיגל יאיר:

	אני חושבת שזאת נקודה שנוגעת לי, במרכז השלטון המקומי, אבל אם כבר אתם מדברים על זה אז למה כבר לא להציע, מאחר שיש מגמה בבתים משותפים לעבור לחברות ניהול ונציגויות בתים משותפים שמוכרות כאישיות משפטית מוכרת, למה לא להגיד שהמבקש יכול להיות חברת הניהול אבל הוא יצטרך להחתים את רוב בעלי הדירות?

היו"ר אברהם פורז:

	רבותי, אנחנו נוריד את פסקה (4). אין צורך בזה.

גבריאל מאיר:

"(ב)	המפקח רשאי להתיר את התקנת מתקן הגישה האלחוטית, כאמור, ולהתנותו בתנאים והוראות שיקבע, לרבות במקרה שבעל הזכויות יהיה מעוניין בהסרת מתקן הגישה האלחוטית או בהעתקתו למקום אחר, כדי לאפשר את ביצוען של עבודות בניה מכוח היתר בניה על פי הוראות חוק התכנון והבניה.

(ג)	החליט המפקח בענין התקנת מתקן גישה אלחוטית בהתאם להוראות סעיף קטן (ב), ניתן לפנות למפקח בבקשה לשנות את החלטתו, אם השתנו הנסיבות שעמדו ביסוד החלטתו.

(ד)	הוראות סימן ד' לפרק ו' לחוק המקרקעין יחולו על הדיון בפני המפקח גם לפי סעיף זה."

היו"ר אברהם פורז:

	אנשי משרד הפנים, מבחינתכם האם זה יכול להיות גם על קיר הבניין?

דלית זילבר:

	כן.



יהודה זמרת:

	אולי הפגיעה הנופית תהיה גדולה יותר אם זה יהיה על הקיר. 80 סנטימטרים על קיר החזית של הבניין זה פגיעה נופית. צריך להגדיר עדיפויות. רק במקרה שאין היתכנות טכנית לשים על הגג או לשים על קיר אחורי, רק אז אולי צריך לשקול אם צריך לשים את זה על קיר קדמי.

היו"ר אברהם פורז:

	מה אומרים ראשי "אופק"?

ראובן סגן-כהן:

	אין בעיה עם מה שאמר משרד הפנים.

דני רוזן:

	לגבי אנטנות לווין הסיכום היה להתקין אותן רק על הגג. אנטנות לווין הן דבר הרבה יותר גדול בפיסיקה מהדבר הזה. היום מסתכלים על קו הרקיע של ישובים, בעיקר ישובים קטנים, שהם בדרך כלל גם יפים, יש בהם בתים יפים ועצים. כשאני רואה את האנטנות על קו הרקיע אני שואל אם היה נכון לשים אותן על הגג. אולי היה נכון דווקא לשים אותן על הקירות.

נסים דהן:

	אתה מדבר על צלחות הלווין, שקוטרן 1.20 מטר.

דני רוזן:

	הקביעה, שצריך לשים אנטנת לווין רק על הגג, אני אומר את זה בחוכמה שלאחר מעשה, אני בכלל לא בטוח שהיתה נכונה, כי זה בולט על קו הרקיע וזה מאוד לא יפה. לעומת זה אני חושב שאולי כל אחד לא רוצה לפגוע ברכוש שלו. אסור שזה יהיה בחזית הבניין אבל אם זה על הגג או בצד, מה זה חשוב?

נסים דהן:

	זה יהיה בסוף כעין מסך של אנטנות.

סיגל יאיר:

	לדעתי צריך פה לעשות דבר שתואם את גובה הבניין.

דבורה סיילס:

	יש לי שאלה לאלה שמעוניינים להתקין את המתקן הזה: איך למעשה יפקחו על אופן ההתקנה? שמענו שבמקומות מסויימים חייבים לשים עמוד שעליו יותקן המתקן הזה.

היו"ר אברהם פורז:

	עד 30 סנטימטרים. 



דבורה סיילס:

	גם הוא מצריך מתקן שעליו יותקן המתקן של ה-30 סנטימטרים. איך יהיה הפיקוח איפה יתקינו, איזה גודל זה יהיה, איך זה יעמוד? על-פי החוק הזה אין פיקוח על איך זה ייראה בשטח.

היו"ר אברהם פורז:

 	רבותי, אני רוצה להגיד לכם את דעתי בעניין הזה. אני לא חסיד לגישתו של מר דני רוזן. אני חושב שהדבר הכי מכוער זה צלחות קליטה שנמצאות על הקירות. ראיתי כמה מדינות שבהן זה הותקן באופן פרוע והבניינים פשוט נראים נורא. נכון שבבנייה צמודת קרקע יתכן שאולי אפשר לחשוב על דבר אחר אבל בבתים משותפים ברגע שאתה שם את זה על הקירות זה הרבה יותר מכוער מאשר כשזה מותקן על הגג. זה עניין ערכי.

דני רוזן:

	הקביעה בחוק, שתהיה אנטנה אחת על הבית, תפתור את הבעיה, כי היום כבר לא שמים 200 אנטנות קטנות על כל דירה. זו קביעה חשובה בחוק. התביעה שלך היתה שתהיה צלחת אחת על המבנה. זאת קביעה חשובה, שמונעת את הכיעור.

היו"ר אברהם פורז:

	אבל פה יכול להיות מצב שיתפתחו מערכות כאלה של יותר מחברה אחת ובהנחה שתתפתח תחרות - מה שאנחנו בוודאי רוצים - יכול להיות שתהיה יותר מחברה אלחוטית אחת. מאחר שזה לא נשלל, אנחנו צריכים לקחת את האפשרות הזאת בחשבון. אני נאמן לשיטתי. אני אומר שאם זה על הגג זה פטור מהיתר. בכל מקום אחר זה צריך להיות טעון היתר. דרך המלך של המתקן היא התקנתו על הגג.

דלית זילבר:

	כמו צלחות לווין.

נסים דהן:

	אבל טוען מר דני רוזן, בצדק, שאתה רוצה לפטור מהיתר על הגג - וההיתר בעצם נותן רק את הפתרון הויזואלי - אך הוא אומר שעל הגג זה הכי מכוער.

היו"ר אברהם פורז:

	זה עניין ערכי. בעיני על הגג ממילא כבר יש ריכוז של דודי שמש וצלחות וקולטים (אמנם הם שוכבים). 

נסים דהן:

	צריך לעשות סדר.

דני רוזן:

	יש מקום אחד שמפריע לך, שהוא חזית הבניין. בכל היתר זה לא מפריע.



היו"ר אברהם פורז:

	אין לי אפשרות להגדיר חזית. כל הארץ חזית.

יעקב ברנדט:

	לפי הפרוצדורה המוצעת פה עלול להיווצר איזה פינג-פונג. בדרך כלל כשיש בית משותף עם מספר דירות ויש בעיה אובייקטיבית להתקין אותו על הרכוש המשותף, אחד הדיירים יבקש מקום פלוני. לפי הניסוח כאן על המפקח להתייחס לאותו מקום פלוני. אנחנו מציעים שתינתן סמכות למפקח לקבוע מקומות חליפיים, שהוא יבוא וישקול. לפי זה הוא יכול להתנות תנאים אבל הוא לא יכול להציע מקום חליפי.

היו"ר אברהם פורז:

	זה כתוב. זה אותו דבר.

נסים דהן:

	מר ברנדט צודק. עשינו את זה גם לגבי צלחות לווין.

גבריאל מאיר:

	כשבא המפקח, כל דייר יכול להצטרף אליו. אני לא רואה בזה קושי.	

יעקב ברנדט:

	כל אחד אומר: לא אצלי אלא אצלו. בסוף לוקחים את השעיר לעזאזל ומבקשים להתקין אצלו.

היו"ר אברהם פורז:

	כשאנחנו אומרים ש"המפקח רשאי להתיר את התקנת מתקן הגישה האלחוטית, כאמור, ולהתנותו בתנאים והוראות שיקבע" ---

יעקב ברנדט:

	"כאמור" זה באותו מקום שלגביו נתקבלה הבקשה.

אתי בנדלר:

	"כאמור" זה ברכוש שצמוד לאדם מסויים.

נסים דהן:

	הוא צודק. רק על-פי הבקשה. 

אתי בנדלר:

	נניח שאני המבקשת, ואני מבקשת להתקין אצלך. אנחנו שני הצדדים בדיון בפני המפקח. המפקח בהתאם למבנה הזה לא יכול להחליט שהמתקן לא יהיה אצלך אלא יהיה אצל מר רוזן. 

היו"ר אברהם פורז:

	יש פה שני דברים שונים. אני בעל הגג ורוצים להתקין מתקן. זה נמצא בדיוק בקטע שבו אני נוהג לשבת ולהתבונן בים. אני מתנגד להציב את המתקן שם והמפקח יכול להגיד שיש להציב אותו על הגג לא מול הים אלא בפינה אחרת.

אתי בנדלר:

	על הגג ברכוש המשותף או ברכוש צמוד אליך?

היו"ר אברהם פורז:

	ברכוש פרטי. האם זה ברור?

אתי בנדלר:

	זה ברור. כשמדובר בחלק שצמוד אליו.

יעקב ברנדט:

	זה לא ברור. יכול להיות שיש בעל גג נוסף לידך.

היו"ר אברהם פורז:

	הכוונה היא שהמפקח יוכל לומר איפה בדיוק להתקין את המתקן על אותו גג.
 
אתי בנדלר:

	זה קיים כל עוד הגג הוא לא גג שלך. 

נסים דהן:

 	הוויכוח כאן הוא ויכוח בין שניים. אבל המפקח יכול להחליט שזה בכלל בשלישי.

היו"ר אברהם פורז:

	השאלה הבאה היא, האם הוא יכול להגיד שעל הגג הזה בכלל לא יוצב מתקן? ואז מה הלאה? אז הוא יכול להגיש בקשה להציב את זה על גג אחר?

נסים דהן:

	לא. אומר מר יעקב ברנדט שברגע שיש כבר בקשה המפקח יוצא לשטח ומחליט איפה. האם עוד פעם תוגש בקשה ועוד פעם ייצא המפקח לשטח?

היו"ר אברהם פורז:

	אבל אז יש בעל דין אחר.



נגה רובינשטיין:

	נניח שיש בעל דירה מסויים שמתנגד ויש לו 30 ימי התנגדות. אם אתה יכול ליצור פרוצדורה שכל הבעלים הפוטנציאליים שאצלם תותקן האנטנה יוכלו להתנגד במהלך התקופה - אולי זה יהיה אפשרי. לפי הנוסח שקיים כאן זה לא אפשרי.

היו"ר אברהם פורז:

	ברור לנו שהמפקח רשאי על אותו גג להגיד: לא כאן אלא כאן. 

אתי בנדלר:

	על אותו גג אין שום בעיה.

היו"ר אברהם פורז:

	אם בלתי אפשרי להתקין על אותו גג, מכל מיני טעמים, ויש גג אחר, שגם הוא פרטי ---

נסים דהן:

	או פינה אחרת בבניין, לא על גג אלא על קיר.

היו"ר אברהם פורז:

	לא רכוש משותף אלא רכוש פרטי. מה את אומרת בעניין הזה?

עליזה קן:

	ראשית, אני מתנצלת אם אני אחזור על דברים שנאמרו אך הגעתי באיחור ולכן אינני יודעת אם אני חוזרת על דברים. מאחר והם דברים חשובים אני פשוט חייבת לומר אותם.

	ההצעה הזאת של משרד התקשורת אמורה להידון מחרתים בדיון רחב, בהשתתפות נציגי משרד הפנים, המשרד לאיכות הסביבה ומשרד המשפטים, ולכן בהכרח ההתייחסות שלי היא התייחסות ראשונית בלבד.

נסים דהן:

	האם הממשלה עוד לא אישרה את החוק? מה היה בוועדת שרים? האם ועדת השרים תמכה בזה?

עליזה קן:

	זאת לא אותה הצעה. זאת הצעה אחרת. עמדת הממשלה היתה להצעה של חבר הכנסת בן-מנחם. זאת הצעה של משרד התקשורת.

נסים דהן:

	משרד התקשורת שיפץ את הצעת חבר הכנסת בן-מנחם.



היו"ר אברהם פורז:

	אנחנו נשמח אחרי הקריאה הראשונה לשמוע מה התגבש בוועדת השרים.

אתי בנדלר:

	גברת קן אומרת שהיא רוצה להביע כרגע את עמדתה, שאיננה עמדת ממשלה אלא עמדת משרד המשפטים.

נסים דהן:

	אנחנו התייחסנו לזה כאל עמדת ממשלה.

היו"ר אברהם פורז:

	חבר הכנסת דהן, בתמיכת הממשלה עברה בוועדה הצעת החוק לקריאה מוקדמת. מרגע זה ואילך אנחנו עצמאיים לעשות איתה מה שאנחנו רוצים.

עליזה קן:

	נדמה לי שסוכם שההצעה תהיה מתואמת בין משרד התקשורת ומשרד המשפטים, ולכן אני פשוט מזכירה שהישיבה תתקיים מחרתיים.

היו"ר אברהם פורז:

	דובר שזה יהיה במילניום הקודם. מצד אחד אתם תקימו 50 ועדות שידונו ואחר-כך תבואו בטענה שהחוק לא מתקדם.

עליזה קן:

	לא התכוונו להקים 50 ועדות. 

 	כעקרון, העתקת ההוראות, הן מפרק הכבלים והן מפרק צלחות הלווין, לא יכולה להיות אוטומטית והיא טעונה בדיקה. מדובר בהתקנים מסוג אחר. אלה התקנים שלא רק קולטים גם משדרים. כמו כן, במיוחד עם המחיקה של פסקה (4) בסעיף 27ג, אלה התקנים שמיועדים לשרת לא רק את דיירי הבניין אלא גם אנשים אחרים מחוץ לבניין.

היו"ר אברהם פורז:

	אנחנו לא יודעים האם זה משרת אנשים מחוץ לבניין.

אתי בנדלר:

	זה לא נובע ממחיקת פסקה (4). פסקה (4), בהתאם להסברים ובהתאם למה שכתוב, אומרת שאני לא יכולה לבקש אם אני לא מבקשת שירות בשבילי. אבל אני דיירת אחת מתוך 20 דיירים, לצורך העניין, בבניין. את מדברת בכלל על בניין סמוך. את זה אפשר להגביל.

היו"ר אברהם פורז:

	מה עמדתכם לגבי הקביעה שהצורך במתקנים כאלה ובשירות גובר על זכות הקניין?
עליזה קן:

	הייתי אומרת שיש צורך לבצע איזון. בוודאי שבסופו של דבר צריך לאפשר. השאלה היא האם באותם סייגים שנהוגים כיום לצורך התקנת רשת כבלים והתקנת צלחות לווין. 

 	אומר לכם מה מפריע לי בסעיף 27ג, וזה גם נאמר קודם על-ידי עו"ד רובינשטיין, שאין בעצם בָּמָה לדייר השלישי שמתנגד להתקנה, מהטעם למשל לא שהמתקן מסתיר לו את הנוף אלא שהמתקן מסוכן, שיש בו סכנה לבריאות, פגיעה באיכות הסביבה וכיוצא באלה.

נסים דהן:

	הוא לא יכול לטעון כזאת טענה כי אותו מתקן לא יקבל אישור התקנה אם הוא מסוכן.

נגה רובינשטיין:

	אנחנו טוענים שגם הוא יכול להישמע בעניין הזה.

היו"ר אברהם פורז:

	אני כבר רוצה להשיב לכם על הדברים. קודם כל, אם אני רוצה שיתקינו מתקן ברכוש שצמוד ל-ב', ל-ג' אין מעמד, זולת אם זה קרינה. הוא יפנה בתלונה או יגיש תביעה לצו מניעה. איזה זכות יש לו במישור הפיסי של העסק הזה?

עליזה קן:

	ברגע שהמפקח נתן היתר, השאלה היא מה ההיבט הקנייני וכל זה תופס גם לגבי צד ג'. יש פה בעיה.

היו"ר אברהם פורז:

	תתייחסי לזה כרגע כמתקן שהוא מתקן שעשועים לילדים, שלא פולט קרינה. רק הפיסיקה שלו. משום ששאלת הקרינה נדונה במקום אחר. אל"ף, זה צריך לקבל היתר לפי פקודת הרוקחים. בי"ת, אם הדייר רוצה להגיש תביעה על קרינה יש לו אפשרות במישור האזרחי. אבל מה יש ל-ג' להגיד על כך ששמים מתקן של א' אצל ב'?

נגה רובינשטיין:

	הוא יכול לטעון לגבי האסתטיקה למשל.

היו"ר אברהם פורז:

	החלטנו שזה תמיד אסתטי.

עליזה קן:

	קודם כל, אין כזה מצב ש-א' רוצה שיהיה מתקן שעשועים אצל ב' על מנת שהוא ישתמש במתקן השעשועים של ב'. זה מצב מאוד ייחודי, שבו אנחנו אומרים, שאנחנו מוכנים למען האינטרס העליון של מתן השירות לפלוש לזכות הקניין הריבונית של ב' ולשים אצלו משהו שבכלל לא משרת אותו והוא לא מעוניין בו ולא רוצה בו. השאלה היא מה עושים במקרה כזה כשגם ל-ג' יש טענות נגד ההתקנה אצל ב'.

היו"ר אברהם פורז:

	באיזה מישור?

עליזה קן:

	במישור איכות הסביבה למשל, על נזקי קרינה.

נגה רובינשטיין:

	זה שניתן היתר קרינה, זה לא אומר שאין קרינה.

היו"ר אברהם פורז:

	לפי ההגיון הזה, אם רוצים להתקין צלחת קליטה של חברת YES בבית ב', ואני גר בבית א' וזה לידי, מה אני עושה במקרה כזה אם זה לא טעון היתר לפי חוק התכנון והבניה? אני הולך לפקודת הנזיקין וטוען שזה מסתיר לי למשל, מפריע לזרימת אוויר או למעבר אור. מה אתם מציעים לנו לעשות? את הבעיות אני יודע.

עליזה קן:

	אנחנו מציעים בסעיף 27ג להוסיף כתנאי להתקנה פסקה האומרת ש"נתקבלו כל ההיתרים לפי  כל דין".

עמית שכטר:

	אבל זה פטור מהיתר. זה הבסיס לכל העניין.

עליזה קן:

	צריך היתר לפי פקודת הרוקחים והיתר לפי חוקי איכות הסביבה. זה לא כתוב כתנאי להתקנה.

משה גלילי:

	זה כתוב בסעיף 27ב. 

היו"ר אברהם פורז:

	אתן לך דוגמא. נניח שאני עברתי אתמול בחינת נהיגה וקיבלתי רשיון לנהוג במכונית. אסור לי לבנות מכונית בשביל לנסוע בה. נכון? מבחינת דיני התכנון והבניה מותר להתקין דבר כזה על הגגות. מבחינת הפיסיקה, דיני התכנון, אם זה לא פוגע באסתטיקה אז עושים. זה לא פוטר מכל הדינים האחרים.

עליזה קן:

	יש את המסלול התכנוני והמסלול הקנייני. על מנת שהמפקח יוכל לדון, אחד השיקולים לדידי - ותיכף נראה גם איך המפקח מוסמך לדון - על מנת לשקול האם אכן ההתקנה היא ראויה במקום שבו היא מבוקשת, צריך שיהיו לה כל ההיתרים. זה כך גם לגבי דוד שמש בסעיף 59ג לחוק המקרקעין, זה כך אפילו לגבי מַעָלִיוֹן, שם צריך היתר בניה לפי חוק המקרקעין על מנת שקניינית ההתקנה של המַעָלִיוֹן ברכוש המשותף תהיה מותרת. לכן הייתי מציעה להוסיף את הפסקה כפסקה מוגבלת.

אתי בנדלר:

	האמת היא שאני לא מוצאת שום רע בכך שהמפקח יראה. הרי מה יכולה להיות עילת ההתנגדות של בעל זכויות, בין היתר? שיש קרינה מסוכנת. יבוא המבקש וייראה שכבר בדק את זה וזה קיבל היתר עקרוני. השאלה היא רק האם ההיתר שלכם מותנה במיקום מסויים, כי אחרת יש כאן מעגל שוטה.

היו"ר אברהם פורז:

	השאלה היא האם מישהו יטען שזה לא קיבל היתר לפי דינים אחרים ואז יתחיל שם ויכוח לא על השאלה התכנונית, איפה להציב את זה, אלא על הדבר התיאורטי, איזה קרינה תהיה או לא תהיה מזה.

עליזה קן:

	אצל המפקח לא מתעוררות השאלות התכנוניות. המפקח שוקל את השיקולים הקנייניים.

היו"ר אברהם פורז:

	אנחנו ביקשנו שישקול גם היבטים תכנוניים. הוא יכול לומר: לא פה, אלא שם. זה תכנון. כשהוא אומר שזה מסתיר את הנוף - זה לא עניין קנייני אלא זה תכנוני לגמרי.

נגה רובינשטיין:

	זה עניין מידת הפגיעה הקניינית. זה קשור למסגרת סמכויותיו של המפקח.

היו"ר אברהם פורז:

	כל דבר שאתה שם על אפו ועל חמתו ברכושו. רבותי, אתם רוצים לסבך את זה.

עליזה קן:

	אנחנו לא רוצים לסבך. יש לי גם את העמדה של הממונה על המרשם לעניין הסמכויות של המפקח. אני אקרא אותה. "באשר לסמכות השיפוטית, לכאורה אין מדובר במקרה דנן בסכסוך בין בעלי דירות בבית משותף כי אם בסכסוך בין בעלי דירות לבין צד שלישי המבקש לפגוע בזכויותיהם. מן הראוי להדגיש כי המפקחים הוסמכו לדון ולפסוק ביישוב סכסוכים הצופים פנימה, ביחסים הפנימיים שבין הבעלים השונים ולא במחלוקות שבין נציגות לספקי שירותים אחרים, עליה חלה מערכת חוקים שונה. לא למותר לציין כי בהקשר למערכת המשמשת לקליטה ולשידור כאחד עלול להיווצר חשש לנזק סביבתי בריאותי או הפרעה למערכות שונות אחרות. שאלות בתחום הבריאות, מניעת מפגעים ואיכות הסביבה שהיה(?) לערכאה שיפוטית המוסמכת לדון בה לפסוק בהם. אין להסמיך איפה את המפקחים לדון בשאלות אלה". 

היו"ר אברהם פורז:

	אנחנו נתקדם. אנחנו מדברים כרגע רק על העניין הפיסי של ההתקנה. צריך לקבל את כל ההיתרים האחרים. וכמובן מפקח על רישום מקרקעין לדעתי יוכל אפילו בשלב ב', אם מישהו יטען שהמתקן מופעל שלא כדין, נניח אם ההספקים לא לפי הראוי, הוא יוכל גם לבטל את זה. האם ברור מכאן שהוא יוכל לבטל, למשל אם מישהו קיבל היתר להתקין באיזה מקום והסתבר שעשו שימוש לרעה?

אתי בנדלר:

מה זה שימוש לרעה לצורך העניין הזה?

היו"ר אברהם פורז:

	לדוגמא המתקן עובד בלי היתר.

אתי בנדלר:

	לא כל-כך ברור. אם אתה לא מקבל את הצעתה של גברת קן, שתנאי למתן הוראה על-ידי המפקח הוא שיש את ההיתרים האחרים, אז הוא לא יכול גם לבטל אחר-כך.

היו"ר אברהם פורז:

	אין לי בעיה שזה יהיה מותנה, שזה כפוף להיתרים אחרים.

אתי בנדלר:

	כלומר, אתה מקבל את עמדתה של גברת קן בנושא הזה.

עמית שכטר:

	אבל זה פטור מהיתרים. הרי זאת הנקודה.

יהודה זמרת:

	זה פטור מהיתר בנייה. לא מהיתר קרינה. 

היו"ר אברהם פורז:

	מי שידבר בלי רשות ייצא החוצה. אני מתיר רק להרים יד או להעביר לי פתק. 

	ברור שיש פה לפעמים ביצה ותרנגולת. אין היתר כי המתקן עוד לא הותקן, והוא לא הותקן כי עוד אין היתר. צריך להיות מנוסח באופן ברור שברגע שעקרונית הוא קיבל מחברת תקשורת אישור שיש לה הסמכה לגבי סוג כזה של ציוד, אז ההסמכה העקרונית מאפשרת את ההתקנה. לא צריך שהמתקן ייבדק פיסית בו במקום ויקבל קלסיפיקציה אלא מספיק לדעת את הסוג והמודל. אם למשל מדובר בסוג כזה של מתקן, בקלסיפיקציה כזאת וכזאת, וחברת תקשורת מוכרת שקיבלה רשיון אומרת שזה מתקן שעונה למפרט, אז לא צריך לבוא ולומר: אני רוצה לראות את הדבר הספציפי. צריך למצוא את הנוסח המתאים.

אתי בנדלר:

	אנחנו אומרים שהמפקח רשאי להתנות את מתן ההיתר שלו בכך שיהיו גם היתרים לפי דין אחר. בכך אנחנו פותרים את הבעיה של הביצה והתרנגולת. ברגע שההיתר הזה הוא היתר המותנה בהיתרים אחרים ---

דני רוזן:

	בסעיף קטן (ב) כתוב "...ולהתנותו בתנאים והוראות שיקבע". 

היו"ר אברהם פורז:

	צריך להיות ברור שברגע שזה עונה לקריטריון של סוג כזה של ציוד שמאושר, זה לא צריך להיות דבר פרטני. מספיק שחברת תקשורת מאשרת: אנחנו עומדים להתקין לך מתקן מסוג זה וזה, שיש לו היתר.
עמית שכטר:

	אני לא יודע אם משרד המשפטים נמצא כאן ביחידה אחת או בשתי יחידות. עו"ד נגה רובינשטין הסבירה שהיא מבחינה בין הסביבתי, התכנוני והקנייני. אנחנו לא נמצאים בקטע הסביבתי כאן. אי אפשר עוד פעם להחזיר אותנו לטיעון הסביבתי.

היו"ר אברהם פורז:

	אני כבר גמרתי את הסעיף הזה.

אתי בנדלר:

	אני רוצה לברר נושא נוסף שכרוך בדבריה של גברת קן. האם להתיר למפקח להזמין את כל מי שלדעתו עלול להיפגע, גם אם הוא לא אחד משני הצדדים? למשל דיירים אחרים באותו בניין.

היו"ר אברהם פורז:

	לא. אני חושב שלרשות דיירים אחרים יעמדו דיני הנזיקין האחרים. עזבי את זה. אני לא צריך שבאירוע כזה תהיה אסיפת ועד עם 20 דיירים, כשאחד מתנקם בשני כי הוא לא שילם בזמן עבור הגינון. 

אתי בנדלר:

	או שאפשר לצמצם את זה, אדוני היושב-ראש, שהמפקח רשאי להזמין דיירים אחרים אם השתכנע כי יש להם עניין.

היו"ר אברהם פורז:

	לא צריך. זה סמכות טבועה.

עליזה קן:

	סעיף קטן (ד) קובע שהסמכות של המפקח היא סמכות יחודית ולכן אני לא בטוחה שהשכן האחר יוכל ללכת לבית-המשפט ולבקש צו מניעה כשיש דיון אצל המפקח על התקנת המתקן, שבו הוא לא צד בכלל.

היו"ר אברהם פורז:

	אבל הסמכות הייחודית היא לגבי בעלי הדין. הוא יבוא בעילה אחרת. הוא לא בא בעילה קניינית אלא בעילת מטרד, בעילת הפרת חובה חקוקה וכן הלאה. הוא לא טוען שזה שלו. היחיד שיכול לבוא בטענה שזה שלו הוא האדם שעושים לו את זה. בואו נתקדם.

אתי בנדלר:

	אני מבקשת התייחסות לנושא נוסף שהעלה חבר הכנסת נסים דהן. האם להתיר שימוש באותו מתקן, שניתן היתר להתקנתו, לאחר בבניין אחר? שלא יימצא אותו פראייר שהותקן על אפו ועל חמתו מתקן ברכוש שצמוד אליו ואחר-כך הוא יתחיל לשמש גם לבניינים אחרים. 

היו"ר אברהם פורז:

	למה לא? אם זה רק עוזר?
אתי בנדלר:

	שבבניין האחר יתקינו אצל מישהו אחר.

עמית שכטר:

	ממילא צריך אנטנה בבניין האחר.

אתי בנדלר:

	כלומר ההחלטה היא שאין להתייחס לכך.

היו"ר אברהם פורז:

	גמרנו את סעיף 27ג. רבותי, זה הכנה לקריאה ראשונה. החוק הזה עוד יגיע ליותר מזה.

	סעיף 27ד זה כל מיני תיקונים של סעיפים.

דני רוזן:

	זה מה שנאמר קודם. כל התיקון של סעיפים 6כט עד 6לא והשינויים שיש בו: (1) במקום "בעל זיכיון" - "בעל רשיון כללי"; (2) במקום "להניח" או "הנחה" - "להתקין" או "התקנה"; (3) במקום "רשת כבלים" - "מתקן גישה אלחוטית"; (4) ועוד כמה תיקונים בהמשך בסעיף 6כט.

היו"ר אברהם פורז:

	אנחנו נאשר את הסעיף הזה. אלה עניינים טכניים. האם יש למישהו הערה?

גבריאל מאיר:

	אם בוטלה פסקה (4) בסעיף 27ג(א) אז צריך לבטל גם את סעיף 27ד(א)(4)(ב).

היו"ר אברהם פורז:

	נכון.

עליזה קן:

	הייתי מוחקת את הסיפא של סעיף 27ג(ג). מדוע המפקח - בסייג לסמכות למפקח - יוכל לבוא שוב בהחלטתו רק אם השתנו הנסיבות שעמדו ביסוד החלטתו?

היו"ר אברהם פורז:

	זה כמו משפט חוזר.

עליזה קן:

	אולי פתאום מישהו מעלה טענה שלא היתה קודם לכן.


אתי בנדלר:

	אם יש טענה חדשה משמעותית שלא עלתה קודם זה שינוי נסיבות.

היו"ר אברהם פורז:

	זאת טענה שאי אפשר לקבל.

עליזה קן:

	דבר שני, צריך לתקן תיקון עקיף את סעיף 72 לחוק המקרקעין, שמונה את הסעיפים שהמפקח רשאי לדון בהם.

היו"ר אברהם פורז:

	בזה את צודקת, תיקון עקיף לחוק המקרקעין שיוסיף את הסמכויות האלה.

עליזה קן:

	סעיף 27ד מכיל את הוראות סעיף 6כט. אולם סעיף 6כט(א) סותר את סעיף 27ג. סעיף 6כט(א) קובע ש"הנחת רשת כבלים במקרקעין פרטיים טעונה הסכמת בעל המקרקעין". סעיף 27ג קובע הסדר בדיוק למקרה שבעל המקרקעין אינו מסכים. לכן יש סתירה ביניהם.

היו"ר אברהם פורז:

	ברור שזה בכפוף למה שאמרנו קודם. צריך לעשות התאמה. זה בכפיפות בוודאי. אי אפשר להגיד שהוא לא יכול לעשות כלום, ואחר-כך לומר לו מה לעשות.

	סעיף 2

"בחוק התכנון והבניה, התשכ"ה-1965, אחרי סעיף 266ב יבוא:

"266ג. - פטור למתקן גישה אלחוטית

	הכוונה להתקנת מתקן גישה אלחוטית לא על גבי המעטפת החיצונית אלא על גג הבנין. הבנתי את ההגיון.

יהודה זמרת:

	הסיפא של --- בסמכות להתקנת תקנות שיקבעו הוראות.

היו"ר אברהם פורז:

	אם אתם רוצים, אני מוכן להכניס לכם את זה. אבל אני חושב שאחרי שכל המתקנים יהיו מותקנים תבואו עם תקנות. אני מציע להכניס אותו סעיף שמאפשר לשר הפנים לקבוע, באישור הוועדה.

דני רוזן:

	הייתי רוצה שזה יהיה בהסכמת שר התקשורת.

היו"ר אברהם פורז:

	"לאחר התייעצות עם שר התקשורת".

דני רוזן:

	אם כי בפעם הקודמת היתה בעיה עם ההתייעצות. בעצם תיקנו תקנות שמעקרות את החוק. אנחנו אמרנו לא אך זה לא הפריע לאף אחד לרוץ עם התקנות קדימה ולהגיע לוועדה. אולי יש מקום לרשום "הסכמה" ולחסוך את הזמן היקר של חברי הוועדה.

יהודה זמרת:

	בין כה זה טעון את אישור הוועדה הנכבדה הזאת.

היו"ר אברהם פורז:

	מר רוזן, אנחנו לא ניתן להם להתעלם מאף אחד.

 	רבותי, בפיסקה (1) ייאמר: "התקנת מתקן גישה אלחוטית על גג הבנין אינה טעונה היתר לפי סעיף 145", וקבענו כללים, "תקנות שיקבע שר הפנים, בהתייעצות עם שר התקשורת ובאישור ועדת הכלכלה". הוא רשאי. הוא לא חייב. "רשאי" באמת במובן של רשאי. 

משה גלילי:

	אי אפשר להסתפק רק בגג כי ישנם מקרים מסויימים שאתה חייב את הקיר. יש הרבה מקרים כאלה. אתה לא יכול לשים איפה שאתה רוצה בגג אלא רק בכיוון מסויים.

היו"ר אברהם פורז:

	במקרה שאי אפשר על הגג - זה טעון היתר. צריך להוכיח שלא ניתן להתקין על הגג. לי עניין מראה הבתים הוא מאוד חשוב. אני חולק על מר רוזן משום שלדעתי הכיעור הוא דווקא כשהמתקנים הם על הקירות. במילא כבר הפקענו את הגגות לטובת מערכות שונות. התרגלנו שעל הגג יש כל מיני מערכות, דודי שמש וכן הלאה.

משה גלילי:

	אני מבקש לחדד. יש דבר שנאמר על-ידך, אדוני היושב-ראש, לפחות 5 פעמים ואנשים לא שמים לב לזה. אנחנו מדברים פה על המכניקה, על הפיסיקה וכל הדברים האחרים מכוסים בחוקים אחרים. כשאנחנו מדברים על המכניקה והפיסיקה, המידות האלה של 30X50X80 הן המידות הקיצוניות. במרבית המקרים זה מתקן במידות כמו התיק שלי. במקרים האלה ידרשו לשים את זה על קיר של בניין. לדעתי חייבים לכסות את זה.

היו"ר אברהם פורז:

	אז יבקשו היתר. אני לא מונע מהם. מצידי אם אתם רוצים, תעשו מזה היתר לעבודה מצומצמת. אנחנו ממליצים בפני שר הפנים הנכנס להתקין תקנות, שזה יהיה היתר לעבודה מצומצמת. לא נכתוב את זה בחוק ראשי.

"(2)	בסעיף זה "מתקן גישה אלחוטית" - כהגדרתו בסעיף 27א לחוק הבזק, התשמ"ב-1982".

דני רוזן:

	בחקיקה לגבי צלחות קליטה הגדרנו בפירוש "גג בניין, ולעניין גג רעפים - לרבות החלק העליון של קיר הבניין הצמוד". אני מבקש שפה תהיה אותה הגדרה.

היו"ר אברהם פורז:

	פה יהיה אותו דבר. אני עושה את זה קצת פחות לעומק כי זה לא קריאה שניה ושלישית, זה לקראת קריאה ראשונה. יהיה לנו עוד זמן לעשות מקצה שיפורים.

עליזה קן:

	התמונה המצטיירת היא שבעצם יותר קל לפגוע במקרקעין שהם קניינו של האדם שאינו רוצה מאשר לפגוע במקרקעין שהם הרכוש המשותף. על מנת להתקין אנטנה במקרקעין שהם רכוש משותף צריך את הסכמת רוב בעלי הדירות, בעוד ש---

היו"ר אברהם פורז:

	יש תיקון שהכנסנו לפני כמה שנים, שאפשר גם בניגוד להסכמת רוב בעלי הדירות.

עליזה קן:

	אבל עדיין כולם מעורבים בהליך. קל וחומר כשזה שייך רק לאדם אחד.

קריאה:

	הוא יכול להתנגד.

עליזה קן:

	אולי האיזון הנכון של סעיף 27ג, במיוחד לאור המחיקה של פסקה (4), הוא שהנציגות היא זאת שצריכה לפנות ולא בעל דירה אחר.

היו"ר אברהם פורז:

	היריבות היא בין זה שרוצה לבין זה שרוצים לעשות לו. מה תפקיד הנציגות?

עליזה קן:

	הנציגות מייצגת את כל הדיירים. זה יוצר איזון מאחר שמדובר בבית משותף.

היו"ר אברהם פורז:

	היא לא מייצגת יותר טוב את האדם שבגג שלו רוצים להתקין את המתקן. במקרה של חילוקי דיעות - זה עובר למפקח. במקרה שהנציגות לא רוצה, אז המבקש הוא מול ועד הבית, הוא מול הנציגות אצל המפקח. במקרה שזה מול בעל גג בצמוד לדירתו - אז הוא עומד מולו בפני המפקח. זו היריבות הכי טבעית.



	סעיף 3

"בחוק סדר הדין הפלילי [נוסח משולב], התשמ"ב-1982, בתוספת השניה בסופה יבוא:

"(20) עבירה לפי סעיף 204 לחוק התכנון והבניה, התשכ"ה-1965 בנוגע למתקן גישה אלחוטית כמשמעותו בפרק ו' סימן ב' לחוק הבזק, התשמ"ב-1982"."

	האם זה קובלנה פלילית פרטית?

סיגל יאיר:

	לא. זה מונה מספר מקרים.

היו"ר אברהם פורז:

	מה כלול בתוספת השניה בחוק סדר הדין הפלילי?

אתי בנדלר:

	זה קובלנה פרטית.

גבריאל מאיר:

	זה תוספת של קביעת(?) עבירה. כמו מה שאנחנו עושים בצלחות לווין.

דני רוזן:

	אזכיר לך שזה היה סעיף שאתה הכנסת בחקיקה של הלווין.

סיגל יאיר:

	אבל זה לא מקביל לכאן. אני חושבת שהסעיף הזה לא כל-כך מתאים בנקודה הזאת משום שסעיף 204 בחוק התכנון והבניה, שאליו אתם מפנים בסדר הדין הפלילי, שעוסק בעונשין, מונה מספר מקרים של עבודה שטעונה היתר. אין מקום לשים אותו כאן אלא אולי באמת ליצור סעיף ---

היו"ר אברהם פורז:

	סעיף 204 קובע את העונשים על עבירת בנייה. סעיף 145 קובע מתי יש חובת היתר וסעיף 204 קובע כבר שזאת עבירת הבנייה.

סיגל יאיר:

	צריך או להכניס פה את המקרה הרלוונטי, או לחילופין להוסיף סעיף של קובלנה פלילית, כמו שיש לעניין צלחות לווין, בחוק עצמו.

היו"ר אברהם פורז:

	מה זה התוספת השניה בחוק סדר הדין הפלילי?


גבריאל מאיר:

	אנחנו הרי הבטחנו את זה לדרישת משרד המשפטים בזמנו. גם כאן זה מופיע על-פי דרישה של משרד המשפטים.

אתי בנדלר:

	האם יש למישהו כאן את חוק סדר הדין הפלילי?

נגה רובינשטיין:

	למה זה שונה מההסדר בלווינים?

היו"ר אברהם פורז:

	בעניין הלווין אולי רצינו לתת גם לגוף "ירוק" אפשרות לתבוע.  

גבריאל מאיר:

	אנחנו הורדנו כאן את העניין של קובלנה פרטית כיוון שכאן, לגבי מתקן גישה אלחוטית, לא כל אחד יכול להתקין אלא רק בעל רשיון, כך שמלכתחילה מספר המתקינים הוא מוגבל.

היו"ר אברהם פורז:

	אבל האחריות היא של האדם שלמענו התקינו. הלא כך? החברה שמתקינה היא שלוחה שלו. במישור היריבות הוא מחפש את זה שהתקינו לו ולא את החברה שהתקינה.

גבריאל מאיר:

	מכיוון שלא מדובר בציוד קצה, יש הרבה פחות מתקנים והמתקינים למעשה מוסדרים על-ידי רשיון.

דני רוזן:

	אנטנה לווינית היא ציוד קצה.

היו"ר אברהם פורז:

	בכל זאת, לאדם שלבקשתו התקינו את זה יש איזה אחריות. הלא כך?

יהודה זמרת:

	לא כתוב שם שיש מגבלה על התקנה דווקא על-ידי בעל רשיון.

היו"ר אברהם פורז:

	חבל ללכת רחוק. אותו הסדר לגבי יכולת תביעה שיש לגבי צלחות אנחנו נשים גם פה. תבדקו מה בדיוק היה ההסדר.


עליזה קן:

	זה הנוסח של סעיף 256ב רבתי.

היו"ר אברהם פורז:

	בכפוף להערות האלה, אני מציע להעביר את החוק הזה לקריאה ראשונה.

לאה ורון:
	
	האם נמצא כאן נציג האוצר?

אורלי חורש:

	יש לנו הערה. היינו מעוניינים למחוק בדברי ההסבר, החל מהמלים "לסוג מכוח פקודת הרוקחים ותקנות הרוקחים". אנחנו רוצים להשאיר את זה "לפי כל דין". 

אתי בנדלר:

	אני אתאים את דברי ההסבר לאחר מכן. 

 	אני צריכה את התייחסות האוצר.

היו"ר אברהם פורז:

	לדעתי אין שום עלות תקציבית לחוק הזה.

נילי יבניאלי:

	לגבי הלווין יש הוראה שפוטרת מהוראות חוק הרשויות המקומיות (פרומיל(?) לאנטנת טלוויזיה ורדיו). אני חושבת שזה רלוונטי גם פה וכדאי להוסיף את זה.

היו"ר אברהם פורז:

	אחרת זה יהיה כפוף לחוק ההוא?

דני רוזן:

	יהיו פרשנויות כאלה לפחות.

היו"ר אברהם פורז:

	טוב, ההערה מתקבלת ברצון. 

נגה רובינשטיין:

	לגבי העלויות בעניין המפקח: עמדת המפקחת על משרד הפנים היא שיהיו עלויות גדולות  במסגרת העבודה של הפיקוח.


עליזה קן:

	יש 9 מפקחים בכל הארץ.

היו"ר אברהם פורז:

	האם תביעה כזאת למפקח היא טעונת אגרה? זה כמו אגרה בבית-משפט.

דרור שטרום:

	יש אגרה.

עליזה קן:

	בכל מקרה, זאת העמדה של הממונה על המרשם. היא כתבה: "אין לי אלא לשוב ולהדגיש כי כל הרחבה של הסמכות השיפוטית מחייבת היערכות תקציבית". 

היו"ר אברהם פורז:

	אין לי שום בעיה. אתם תודיעו לנו כמה עוד מפקחים צריך. לדעתי אז לא יהיה שום סכסוך. מאז שחברת הלווין YES עובדת עם הצלחות, כמה צלחות התקנתם?

משה גלילי:

	יש 100 אלף מנויים אך הרבה פחות צלחות.

היו"ר אברהם פורז:

	נניח שזה 40-50 אלף צלחות. אולי תבררי כמה תביעות יש מאז.

עליזה קן:

	זה מתקן מסוג אחר. הטענות הן גם לגבי יכולת שידור וקליטה.

קריאה:

	זה לא קשור למפקח.

עליזה קן:

	זה בוודאי קשור למפקח.

היו"ר אברהם פורז:

	מי שאחראי הוא מי שמתקין. צריך שיהיה לו את כל ההיתרים לפי כל דין. 

נגה רובינשטיין:

	מי שמתקין בהתאם לרשיון הוא זה שאחראי מבחינה חוקית.

היו"ר אברהם פורז:

	אבל גם מי שהתקינו לו לא פטור. אני לא יודע, נראה. אם אני הזמנתי מחברה כלשהי, אני רוצה מתקן כזה כי אני רוצה נניח טלקומוניקציה יותר זולה מ"בזק". 

נגה רובינשטיין:

	צריך להטיל את האחריות על מישהו מסויים.

היו"ר אברהם פורז:

	אבל אי אפשר לפטור אותי לגמרי כי בכל זאת המתקן הוא אצלי.

נגה רובינשטיין:

	זה לא בהכרח על השטח שלך.

דני רוזן:

	אם חברת "אופק" מתקינה מתקן והוא חלק מהרשת הציבורית של "אופק", "אופק" צריכה להיות אחראית עליו, או כל חברה אחרת שתעשה את זה. אי אפשר לדרוש מאיזה דייר שמקבל שירות שיהיה אחראי על המתקן. 

היו"ר אברהם פורז:

	במובן המוסרי אתה צודק. במובן המשפטי האחריות היא גם של הדייר. אם תובעים אותו הוא יכול לגלגל את זה לחברה. אני לא מוכן לראות את זה שלבקשתו ובמקרקעין שלו זה מותקן כפטור לגמרי מהעסק. זאת אומרת, לעשות מזה מין יריבות רק מול החברה הגדולה. אבל עוד נדון בזה.

	בכפוף לכל האמור לעיל, אנחנו מעבירים את הצעת החוק לקריאה ראשונה. משרד האוצר יקבל שבוע ימים להעביר לנו את הערותיו לגבי העלות הכספית של הצעת החוק הזאת.

	אני מציע לשאול את חבר הכנסת אלי בן-מנחם אם יש לו אומדן לגבי עלות החוק. להערכתי כל העלות תהיה מכוסה על-ידי אגרות ועל-ידי תמלוגים וכן הלאה. אוצר המדינה לא יפסיד. אם האוצר בכל זאת רוצה להביע עמדה אחרת, שיעשה את זה תוך שבוע ימים. עמדת הוועדה היא שאין עלויות לתקציב המדינה אלא להיפך, יש דווקא הכנסות. 

 	בכפוף לאמור לעיל, אנחנו נעביר את הצעת החוק לקריאה ראשונה.

(הישיבה הופסקה בין 11:50-12:00)


הצעת חוק הבזק (תיקון מס' 24), התשס"א-2000
הצעת חוק הבזק (תיקון מס' 26), התשס"א-2001


היו"ר אברהם פורז:

	סעיף 22 - הוספת סימן ג'1

דני רוזן:

	"אחרי סעיף 6יב לחוק העיקרי יבוא:

"סימן ג'1: מעבר מזיכיון לרישיון

	6יב1. - הגדרות

"בסימן זה - 

"בעל זיכיון", "זיכיון", "תחנת שידור" ו"רשת כבלים" - כמשמעותם בפרק ב'1 כנוסחו ערב תחילתו של תיקון מס' 24;

"חברה" - לרבות תאגיד אחר;

"חברה בעלת זיקה" - חברה אם, חברה בת או חברה אחות."

	"השפעה ניכרת" היא מה שמפריד בין בעל שליטה לבין בעל עניין. זה כלי מאוד שימושי.

" "השפעה ניכרת" - היכולת להשפיע על פעילותו של תאגיד השפעה של ממש - בין לבד ובין יחד עם אחרים או באמצעותם, בין במישרין ובין בעקיפין - הנובעת מכוח החזקת אמצעי שליטה בו או בתאגיד אחר, לרבות יכולת הנובעת מתקנון התאגיד, מכוח חוזה בכתב, בעל פה או באופן אחר, או יכולת הנובעת מכל מקור אחר, ולמעט יכולת הנובעת רק ממילוי תפקיד של נושא משרה בתאגיד.

בלי לגרוע מכלליות האמור, יראו אדם כבעל השפעה ניכרת בתאגיד אם הוא מחזיק עשרים וחמישה אחוזים או יותר מאמצעי שליטה כלשהו בתאגיד; חזקה כי לאדם השפעה ניכרת, אם בידו אמצעי שליטה בשיעור נמוך מהשיעור האמור וכן בידו זכות אחרת בתאגיד, המקנה יכולת השפעה מעבר לנובע מעצם ההחזקה באמצעי שליטה בתאגיד, לרבות הזכות למנות או למנוע מינויו של דירקטור או של מנהל כללי בתאגיד;"

היו"ר אברהם פורז:

	גברת בנדלר, אני מפקיד אותך על העניין הזה, להעיר את תשומת ליבי כשאנחנו נדבר בשאלת הבעלויות הצולבות ונתעסק בקטע הזה. את ה-25% אני מבין. אני לא בטוח שאני מבין את כל היתר.

דני רוזן:

	אולי אני אסביר בפשטות. יש לנו בעל שליטה ויש לנו בעל עניין. זאת החזקה פיננסית.


לאה ורון:
	
	חבר הכנסת פורז מייעד לזה את הישיבה הבאה.

היו"ר אברהם פורז:

	תאמין לי שאני אתן לך המון זמן לדבר. אנחנו כרגע מאשרים את הכל, למעט המלים "חזקה כי לאדם השפעה ניכרת אם בידו שיעור נמוך ...", עד סוף הפסקה, בכפוף לדיון בעתיד. הקטע הראשון מאושר.

דני רוזן:

" "חברות אחיות" - חברות אשר בעל השפעה ניכרת באחת הוא גם בעל השפעה ניכרת באחרת;

"חברה אם" - חברה בעלת השפעה ניכרת בחברה אחרת;

"חברה בת" - חברה אשר חברה אחרת מקיימת בה השפעה ניכרת."

היו"ר אברהם פורז:

	נצטרך לבדוק את כל ההגדרות האלה. אני לא מתעמק בהן כרגע.

דני רוזן:

	6יב2. - תנאים למתן רישיון בזק

"השר רשאי ליתן לבעל זיכיון, או לחברה בעלת זיקה אל בעל זיכיון (להלן - המבקש), רישיון כללי לפי סעיף 4, לביצוע פעולות בזק ולמתן שירותי בזק באמצעות רשת הכבלים המשמשת לשידורים בידי בעל הזיכיון (להלן - הרישיון), בכפוף לתנאים אלה:

(1)	המבקש יפעל לשם התאמתה של רשת הכבלים לשמש כרשת בזק ציבורית;

(2)       (א)	בעל הזיכיון ישלם למדינה תמורה בשל כך שעל פי הוראות חוק זה והרישיון שיינתן לו, הוא יהיה רשאי להמשיך ולהפעיל את תחנת השידור, בכפוף להוראות החוק, גם לאחר תום תקופת הזיכיון, וזאת על אף האמור בסעיף 6יא(ב) כנוסחו ערב תחילתו של תיקון מס' 24 (להלן - התמורה);"

היו"ר אברהם פורז:

	אנחנו כרגע נדלג על כל סעיף התמורה.

בני איינהורן:

	יש לי עוד הערה לפסקה הראשונה, עוד לפני סעיף התמורה. "המבקש יפעל לשם התאמתה של רשת הכבלים לשמש כרשת בזק ציבורית". אנחנו טוענים שהרשת היום מאפשרת לנו לתפקד כרשת בזק ציבורית.

היו"ר אברהם פורז:

	"ככל שהדבר נחוץ, המבקש יפעל לשם ...".
דני רוזן:

	רשת הכבלים איננה רשת בזק ציבורית ואף פעם לא היתה. זה מאוד עקרוני. אני אומר את דעתי.

היו"ר אברהם פורז:

	הוא טוען שהיא כבר מוכנה.

דני רוזן:

	אני חושב שהיא לא מוכנה.

היו"ר אברהם פורז:

	מר איינהורן, "ככל שהדבר נחוץ, המבקש יפעל לשם התאמתה של רשת הכבלים". המלים האלה הן ניטרליות.

	לגבי שאלת התמורה, היועץ המשפטי לממשלה רוצה בכבודו ובעצמו להופיע בפני הוועדה. אנחנו נשמח לקבל פה את מר רובינשטיין. אם היועץ המשפטי לממשלה רוצה לבוא ולדבר בפני הוועדה - אני אשמח בכל אחד מהמועדים שקבועים לנו.

לאה ורון:
	
	יש שני מועדים שקבועים לדיון של הוועדה.

היו"ר אברהם פורז:

	אני מבקש מכם להתעניין בתום הישיבה במועדים הקבועים, להודיע ללשכתו על המועדים והוא יכול לבוא בכל אחד מהמועדים האלה. ברגע שהוא יבוא אני אפסיק כל דבר אחר ואתן לו לדבר. 

דני רוזן:

	אני מדלג על פסקה (2). 

"(3)      (א)	היה המבקש החברה בעלת הזיקה, יינתן לו הרישיון, ובלבד שבעל הזיכיון יעביר אליו את הזכויות ברשת הכבלים המשמשת לשידוריו.

(ב)	היה המבקש בעל הזיכיון, יינתן לו הרישיון, ובלבד שיעביר את הפעילות הכרוכה במתן שידורים, לרבות הזכויות במוקד השידור, לחברה בעלת הזיקה."

	היום יש חברת כבלים אחת והיא תתפצל לשתי חברות: חברה שיש לה רשיון בזק וחברה שנותנת רשיון כללי למתן שידורי כבלים. נותנים לו לבחור מי הבת של מי.

היו"ר אברהם פורז:

	הסעיפים האלה נתונים לניסוח מחדש.

בני איינהורן:
	
	בכפוף למה שכבר אמרת, שמוקד השידור שייך לתשתית, הרי ההפרדה הזאת נועדה לשמש רק את הנושא של הבעלויות הצולבות.

היו"ר אברהם פורז:

	אלה שני סעיפים שטעונים ניסוח מחדש. המטרה היא להפריד את חברת התשתית ולומר שזה עובר פעמיים בעצם באופן אוטומטי: המעבר ממשטר הזיכיון לכבלים למתן רישיון, והמעבר לחברת התשתית, בכפוף לתנאים שאנחנו נקבע, ולחברת התוכן.

דני רוזן:

	זה יכול להיות שני וריאנטים. או שלחברת הכבלים של היום תהיה חברת בת שתיתן שידורים, או להיפך, שהחברה של היום תהיה חברת השידורים ותהיה לה חברת בת לטלקומוניקציה.

היו"ר אברהם פורז:

	אלה צריכות להיות מעין חברות אחיות, כי חברה בת לא פותרת את בעיית הבעלות הצולבת.

דני רוזן:

	האם עולה על דעתנו שאלה שנותנים שידורים היום יפסיקו לתת שידורים?

היו"ר אברהם פורז:

	עד כמה שאני מבין את מה שאומרת המדינה, באמצעות משרד המשפטים, לגבי עניין התוכן ---

דני רוזן:

	המדינה לא אומרת את זה. המדינה הגישה הצעת חוק ממשלתית וזה מה שהמדינה אומרת. 

היו"ר אברהם פורז:

	אנחנו מדברים על 2 חברות שהן יהיו יורשות של חברת הכבלים הנוכחית. חברה אחת תהיה חברת תשתית, שתעסוק גם בטלקומוניקציה, והחברה האחרת תהיה חברה שעוסקת בתוכן.

דני רוזן:

	הצעת החוק הממשלתית משאירה להם את האפשרות לבחור איזה חברה תהיה חברת האם. זה יכול להיות גם חברות אחיות מצידנו. יהיה להם חופש פעולה. 

היו"ר אברהם פורז:

	נדון בזה לאחר שנקבע את עמדתנו בשאלת הבעלויות הצולבות ומזה נגזור אחורה איך לעשות את ההתאמה.

בני איינהורן:

	אדוני צודק. גם אם יעבור חוק בעלויות צולבות חריף, הגיוני שחברת הכבלים הנוכחית תצא מתחום התוכן ולא תצא מתחום התשתית.


היו"ר אברהם פורז:

	זה מה שאני חשבתי. אומר מר רוזן שיכול להיות אחרת, אבל מאחר שאני מכיר קצת את הבעלויות הנוכחיות אז זה לא הגיוני שיעברו דווקא לתוכן. אבל הכל יכול לקרות בחיים.

דני רוזן:

	האם פה מדברים על אפשרות שחברת הכבלים שמשדרת היום לא תקבל רשיון להמשיך לשדר?

היו"ר אברהם פורז:

	לא. היא תצטרך להעביר את פעילות השידור לחברת-בת שתעסוק בתוכן.

דני רוזן:

	באותו מבנה בעלויות? 

דוידה לחמן-מסר:

	לא בהכרח.

דני רוזן:

	אם זה לא באותו מבנה בעלויות, פירושו שחברת הכבלים הנוכחית לא תוכל להמשיך לשדר.

דוידה לחמן-מסר:

	יכול להיות. 

דני רוזן:

	אני שואל אם זה הגיוני. אני מוכרח להדגיש שזאת לא הצעת החוק הממשלתית.

היו"ר אברהם פורז:

	בשלב ראשון הם יקבלו אפשרות לשדר במבנה הבעלות הנוכחי. הם יהיו חייבים לרדת, במשך תקופה מסויימת שתיקבע, ליעד החדש, רק בחברת התוכן. זה לא יהיה מהיום להיום, גם לזה תינתן תקופת הסתגלות. בשלב הראשון באותו מבנה בעלויות יהיו גם תשתית וגם תוכן. 

דוידה לחמן-מסר:

	אצל מר איינהורן יש הבחנה בין תוכן, שידור ותשתית.

היו"ר אברהם פורז:

	בעיני שידור ותשתית זה אותו דבר.

בני איינהורן:

	גם אני מסכים לזה.
היו"ר אברהם פורז:

	ואז בחברת התוכן יצטרכו לרדת בהחזקות, על-פי מה שאנחנו אומרים בשאלת הבעלויות הצולבות, על פני איזה תקופה שנקבע.

דני רוזן:

	זה לא מה שכתוב בנוסח הכחול. אני מבין שזה רעיון לשיפור ההצעה.

דוידה לחמן-מסר:

	זה כתוב בהצעת החוק של חבר הכנסת פורז.

היו"ר אברהם פורז:

	אנחנו כל הזמן או משפרים או מקלקלים.

דני רוזן:

	הדבר השני, שבכל אופן יש לו משמעות, שחברת השידור הנוכחית לא תוכל בסופו של דבר להמשיך בשידור אלא אם היא תעבור שינוי בעלות. אני לא יודע אם זה נכון. אני חושב שהכללים הנוספים שמופיעים בחוק, ואפשר גם אותם לשפר, אחד מהם הוא לדוגמא הגבלת כמות הערוצים שהוא מפיק באופן עצמי. כשיהיה פה open access זה ימנע את הצורך בדבר הזה. הדבר היותר נכון הוא פשוט לאפשר לחברה הנוכחית לשנות.

היו"ר אברהם פורז:

	מר רוזן, מאחר שזה נוגע לשאלת הבעלויות הצולבות - זאת תיזה שאני לא שולל אותה, האומרת שדי בזה שנכריח אותם נניח לעשות outsourcing בהיקפים מסויימים ולא צריך לגרום להם לרדת בהחזקות. זה תיזה לגיטימית. תטען אותה כשנגיע לדון בנושא.

אבי גבאי:

	הם בלאו הכי יתמזגו וזה לא ישנה.

דוידה לחמן-מסר:

	על אחת כמה וכמה.

גדעון אביטל:

	בהמשך למה שנאמר בסעיף קודם שהוועדה כבר דנה בו, סעיף 6י', שמאפשר חריג לכלל איסור העברת רשיון למקרה של העברה אגב שינויים מבניים, היינו מבקשים שגם בסעיף הזה, של מתן הרשיון החדש - לא במצב של העברה אלא הרשיון הראשוני בעצם, מלכתחילה - שבגדר חברה בעלת זיקה תיכנס גם חברה שהיא בעלת זיקה לחברת כבלים אחרת. במלים אחרות, שאפשר יהיה מלכתחילה לתת את רשיון התשתית למשל לחברה משותפת של חברות הכבלים.

דוידה לחמן-מסר:

	במלים אחרות, את המיזוג פה בחוק. מה זה חברה משותפת?

גדעון אביטל:

	לאפשר להקים חברת תשתית שהיא בבעלות משותפת.

דוידה לחמן-מסר:

	זה מיזוג.

היו"ר אברהם פורז:

	מר אביטל, האם בנוסח הנוכחי הדבר הזה נשלל? האם יש משהו בנוסח שמונע את זה? אם יש, תבדקו ותגידו. מבחינת התשתית אין לכם עסק עם בעלויות צולבות. הכל עומד מול משרד התקשורת. אם הוא רוצה לתת לאותו חלק של חברות הכבלים שהוא תשתית להתאחד, אז שיאחד. אולי לממונה על הגבלים עסקיים יש מה לומר, אולי למשרד התקשורת, אבל לנו ככנסת אין מה להגיד בעניין הזה.

בני איינהורן:

	צריך שהחוק לא ימנע את האפשרות הזאת.

גדעון אביטל:

	אם התוצאה תהיה שהחברה המשותפת, לגבי אחת מחברות הכבלים הנוכחיות, לא תתקיים לגביה זיקה של 25% - וזה לא בלתי אפשרי - כי אז אי אפשר יהיה להעביר שם את הבעלות בתשתית לחברה המשותפת. אנחנו מבקשים שבוועדה יימצא נוסח שיאפשר את זה, שלא ימנע את זה.

דרור שטרום:

	מר שאומר מר אביטל, שהחוק מאפשר העברת הרשיון מחברה קיימת לחברה אחרת ובלבד שיש ביניהן יחסים של בעלת זיקה. בעלת זיקה זה אותה זיקה של 25%. יכול מאוד להיות שאם הם יתמזגו ואם הם יקבלו אישור מיזוג - הם עדיין לא הגישו בקשה אבל כשהם יגישו, זה יהיה תלוי ועומד - במקרה כזה יכול להיות שבמסגרת המיזוג ידללו שיעורי ההחזקות שלהם כך שיהיו פחות מ-25%. ואז המסלול האוטומטי שהחוק מאפשר, דהיינו העברה של רשיון מהבעלים הקיימים לחברה החדשה, לא יהיה קיים.

דני רוזן:

	הבעיה הזאת לא קיימת כי היום אפילו דירקטור אחד זה השפעה ניכרת, ובטח דירקטור אחד יהיה, כך שאין בעיה. בהגדרה "השפעה ניכרת" המופיעה היום הבעיה הזאת לא קיימת.

היו"ר אברהם פורז:

	הייתי מציע שהנוסח ייתן גמישות ולא ישלול שום אפשרות.

בני איינהורן:

	אני מסכים שההגדרה הנוכחית מאפשרת אבל אנחנו חוששים שבדיון הבא היא לא תתקבל.

דרור שטרום:

	נראה בדיון הבא.

דני רוזן:

	אם יהיה שינוי בהגדרה של "השפעה ניכרת" אז נחזור ונדון גם בזה. הערה טובה.

היו"ר אברהם פורז:

	בשלב הראשון אותן חברות כבלים הקיימות היום מתחלקות לשניים באותה בעלות והן מקבלות, כמעט אוטומטית, את שני הרשיונות, גם לתשתית, כמובן בכפוף לכל התנאים, וגם לתוכן. בשלב ראשון הן מקבלות באופן אוטומטי. בשלב השני חובה על בעלי המניות בחברת התוכן - שכרגע זהים לחברת התשתית - לדלל את ההחזקות שלהם, אם לא תתקבל התיזה של מר רוזן, שדי ב-outsourcing ו-open access. אתה יכול להגיד: לא איכפת לי שזה יהיה אותה בעלות, אותו דבר, ובלבד שיקנו בחוץ. אם התיזה שלך תתקבל, אגב, אז לא צריך להפריד אותם בכלל לחברת תוכן ולחברת תשתית.

דני רוזן:

	בכל מקרה צריך להפריד כי משטרי הרישוי הם שונים.

דרור שטרום:

	מה שאתה אומר הוא לא לגמרי מדוייק, בוודאי ככל שמדובר בחוק הזה. יכול מאוד להיות שאם תוגש בקשה למיזוג של חברות הכבלים, בכל מה שקשור לבעלות מצרפית שלהם או בעלות משותפת שלהם בחברת התשתית, יכול להיות שאנחנו כן נשקול תנאים לעניין הזה. אני רוצה להבהיר שהסיטואציה היא לא בלתי אפשרית.

דוידה לחמן-מסר:

	החוק לא מונע את זה, בכל מקרה.

היו"ר אברהם פורז:

	החוק הזה גם לא משחרר אותם מתשלום מס הכנסה.

בני איינהורן:

	למרות שזה רעיון טוב ...

היו"ר אברהם פורז:

	נניח שאנחנו מחליטים, בגלל הבעלות הצולבת, לבקש לרדת בהחזקות בחברת התוכן. השאלה היא האם זה אירוע מס כפוי, ואם כך - האם אנחנו יכולים לעמוד מנגד.

דוידה לחמן-מסר:

	כמו בבנקים, ושם לא היו הקלות מס.

היו"ר אברהם פורז:

	אתם יודעים למשל שבהפקעה לצרכי ציבור, כאשר מפקיעים ממך שטח, אתה משלם מחצית ממס שבח. למה? כי אומרים שזה נכפה עליך לא בעיתוי שנראה לך, באה המדינה וכופה עליך לבצע פעולה, אז היא צריכה להתחשב בך במיסוי שחל עליך. אני לא שולל את הדבר הזה. 

דרור שטרום:

	נדמה לי שפה אין בעיה כי אין מס שבח בחברות הכבלים. עוד יצטרכו לתת להם כסף.

דוידה לחמן-מסר:

	למה? הם רוצים לקזז את ההפסדים של החברה.

(הישיבה הופסקה בין 12:20-12:40)

דני רוזן:

	אנחנו בסעיף 6יב3. 

היו"ר אברהם פורז:

	אני מציע שלא תעבור עליו כרגע כי את כל הסעיפים האלה צריך לנסח מחדש. הייתי מבקש מכם עזרה בניסוח הסעיפים. אנחנו אומרים שזה יעבור לשתי חברות, חברה אחת שהיא חברת התשתית, וחברה אחרת שהיא חברת התוכן. 

דני רוזן:

	סעיף 6יב3 זה משהו אחר, זה הוראות המעבר. קודם קראנו את סעיף 6יב2(3).

בני איינהורן:

	יש את הזכויות במוקד השידור. כל פעם אנחנו חוזרים על הנקודה הזאת.

אתי בנדלר:

	מר רוזן אומר שהדבר עליו מדבר חבר הכנסת פורז נמצא בפסקה (3) בסעיף 6יב2, בסעיפים קטנים (א) ו-(ב).

היו"ר אברהם פורז:

	אני לא רוצה כרגע להיכנס לניסוח של הסעיפים. אני שב ומבהיר ואני מבקש את עזרתכם בניסוח. החברות שיש להן היום זכיון לטלוויזיה בכבלים יכולות להחליט שהן רוצות לעבור למשטר החדש לפי החוק הנוכחי, ואז הן מודיעות למשרד התקשורת ולמועצה לכבלים שהן רוצות לעבור למשטר הנוכחי. יש את השלב שבו הן מקבלות בעצם שני רשיונות.

דני רוזן:

	לשתי חברות שונות.

היו"ר אברהם פורז:

	תיכף נגיע לזה. הן מקבלות שני רשיונות, שאחד הוא רשיון השידור - תיכף נראה מה קורה איתו - והשני רשיון להפעלת שירותי טלקומוניקציה. אחר-כך נראה לכמה זמן אתם נותנים להם את הרשיון ונראה מה מגבלות הזמן, כי אנחנו באמת רוצים להתקדם.

	שתי חברות קיבלו את הרשיון. החברה שהיא בעלת זכות השידור, ככל שנחליט בשאלת הבעלויות הצולבות מה שנחליט, תצטרך להתאים את עצמה במשך הזמן לעניין הזה. כמו כן יהיה עניין ה-outsourcing. לגבי חברת התשתית, שגם מחזיקה במוקד השידור, לא תהיה שום מגבלה. הם יקבלו מכם רשיון לטלקומוניקציה ויעסקו בכך.

	אם זה כתוב - מה טוב. אם לא - אז צריך לנסח. חבל שתקרא עכשיו את הסעיפים.  אם זה כתוב ככה, אני עוד יותר שמח. גברת בנדלר תעבור יחד אתכם על הניסוחים. ככל שזה מה שכתוב אז בסדר.

דני רוזן:

	זה מה שכתוב.

	בסעיף 6יב3 מדברים על הוראות המעבר מזכיון לרשיון.

	6יב3. - מעבר מזיכיון לרישיון

"(א)	התקיים האמור בסעיף 6יב2(3)(א), וביקש בעל הזיכיון רישיון כללי לשידור, יחולו לגביו הוראות סימן ג', בשינויים המחויבים כפי שיקבע השר; הוראות הזיכיון יוסיפו לחול על בעל הזיכיון, ככל שהן נוגעות לקיום שידורים ולהפעלת מוקד שידור ובכפוף להוראות השר, ממועד תחילתו של תיקון מס' 24 עד לקבלת רישיון כללי לשידור, ואם לא ניתן רישיון כללי לשידור, עד לתום תקופת הזיכיון או עד למועד שיקבע השר בהתאם לסמכותו לפי סעיף 6יב."

היו"ר אברהם פורז:

	על פני הדברים כרגע זה בסדר.

דני רוזן:

"(ב)	התקיים האמור בסעיף 6יב2(3)(ב), וביקשה החברה בעלת הזיקה רישיון כללי לשידור, יחולו לגביה הוראות סימן ג', בשינויים המחויבים כפי שיקבע השר; השר רשאי להורות כי הוראות הזיכיון יחולו על החברה בעלת הזיקה, במקומו של בעל הזיכיון, ככל שהן נוגעות לקיום שידורים ולהפעלת מוקד שידור ובכפוף להוראות השר, ממועד תחילתו של תיקון מס' 24, עד לקבלת רישיון כללי לשידור, ואם לא ניתן רישיון כללי לשידור, עד לתום תקופת הזיכיון או עד למועד שיקבע השר בהתאם לסמכותו לפי סעיף 6יב."

היו"ר אברהם פורז:

	פה כנראה נצטרך לעשות איזה אדפטציה. נדמה לי שפה אולי צריך איזה שינוי.

דני רוזן:

"(ג)	לא ניתן רישיון כללי לשידור, או כל עוד לא ניתן, יחולו על בעל הזיכיון או על בעל הזיקה, לפי הענין, הוראות חוק זה, בשינויים המחויבים, כאילו היו בעל רישיון כללי לשידור, למשך המועדים כאמור בסעיפים קטנים (א) ו-(ב)."



היו"ר אברהם פורז:

	אנחנו נעשה התאמה של הסעיפים האלה לאור העקרונות שאמרתי. חבל עכשיו להתחיל בניסוח.

דוידה לחמן-מסר:

	מה זה "עד למועד שיקבע השר בהתאם לסמכותו לפי סעיף 6יב"?

טל אופק:

	זה רצף בשידורים.

היו"ר אברהם פורז:

	עזבי את זה. זה לא משנה. אנחנו נשנה את הסעיפים האלה ונעשה בהם התאמות.

דני רוזן:

	6יב4. - תקנות וכללים

"תקנות וכללים שנקבעו מכוח החוק לענין זיכיונות, יעמדו בתוקפם ויחולו, בשינויים המחויבים לפי הענין לגבי רישיון שידור, עד למועד שהשר יקבע בצו, זולת אם בוטלו או שונו קודם לכן לפי חוק זה."

היו"ר אברהם פורז:

	אנחנו נעיין בסעיף הזה. השאלה אם זה צריך להיות באמצעות צו שיוציא השר או שאנחנו נקבע את זה בחקיקה הראשית. אתם תצטרכו להגיד לנו מה אתם חושבים.


דני רוזן:

	הבעיה היא רציפות עד שיהיו רשיונות, בכל תקופת המעבר.

דוידה לחמן-מסר:

	זה לא מפריע. הרעיון הוא שכל הרגולציה שקבעה המועצה תמשיך עד שלא ייקבע אחרת בצו או בתקנות.

היו"ר אברהם פורז:

	אני לא יודע מה זה "המועד שיקבע השר בצו". 

דני רוזן:

	זה היה בזמנו גם בדואר וגם כשעברנו ל"בזק". 

היו"ר אברהם פורז:

	אבל אם אני לא טועה, משעה שהם יחליטו לעבור למשטר החדש, הם יקבלו שני רשיונות.
דני רוזן:

	אבל כל התקנות והכללים לגבי בעל זכיון לוקחים זמן. 

דוידה לחמן-מסר:

	אלה הכללים שאתה קבעת, אדוני היושב-ראש.

אתי בנדלר:

	למה צריכים שהשר יקבע צו לעניין הזה?

אריק רשף:

	את צריכה להחיל את זה על תקנות ועל כללים, לכן חייבת להיות הוראה.

דוידה לחמן-מסר:

	הרי ברגע שתקבע תקנות חדשות אז הן יבטלו את התקנות הקיימות.

דני רוזן:

	יש תקופת מעבר.

היו"ר אברהם פורז:

	לדעתי המלים "עד למועד שהשר יקבע בצו" - זה לא בדיוק הסידור הנכון. נדון בזה בהמשך.

אתי בנדלר:

	אני חושבת שזה פשוט מיותר.

דוידה לחמן-מסר:

	תיאורטית יכול לקום שר ולקבוע בצו שכל התקנות והכללים בטלים ואין משהו אחר תחליפי. אני בטוחה שחברות הכבלים יעתרו כנגד זה.

אתי בנדלר:

	אם הם שונו או תוקנו אז ניתן להחיל את אלה. אם הם לא משנים ולא מתקנים, אז מה זה מוסיף?

היו"ר אברהם פורז:

	המלים "עד למועד שהשר יקבע בצו" צריכות לרדת - זולת אם בוטלו או שונו קודם לכן.

דני רוזן:

	6יב5. - זיכיון הנותר בעינו

"לא ניתן רישיון כללי כאמור בסעיף 6יב2, או כל עוד לא ניתן, יחולו הוראות אלה:
(א)	בעל זיכיון ימשיך לפעול על פי זיכיונו עד תום תקופת הזיכיון, ולענין זה יחולו הוראות החוק כנוסחן ערב תחילתו של תיקון מס' 24, ותקנות וכללים שנקבעו על פיו.

(ב)	על אף האמור בסעיף קטן (א) - 

(1)	במקום סעיף 6יא(ב) כנוסחו ערב תחילתו של תיקון מס' 24 יבוא:

"(ב)	בוטל או פג תוקפו של זיכיון, ימכור מי שהיה בעל הזיכיון את תחנת השידור ששימשה לשידוריו לבעל רישיון שזכה במכרז, ובלבד שהיא ראויה לשמש, תוך התאמה סבירה, כרשת בזק ציבורית; באין הסכמה בין בעל הזיכיון לבעל הרישיון בדבר מצבה של תחנת השידור כאמור, או בדבר גובה התשלום בעדה, יכריע השר במחלוקת, ורשאי הוא לפטור מרכישת תחנת השידור, כולה או חלקה; על החלטת השר ניתן לערור לפני בית משפט מחוזי בתוך 45 ימים מיום שהודע לצדדים דבר ההחלטה.";"

היו"ר אברהם פורז:

	בסעיף הזה אתם משנים את הסעיף הקודם?

דני רוזן:

	בסעיף הקודם נאמר שיש למכור לבעל הזכיון הנכנס בנעליו, אבל לא נכנס בעל זכיון בנעליו.

היו"ר אברהם פורז:

	אגיד לך מה פה, לדעתי, הכשל. אתה אומר כך: אם הוא רוצה לעבור למשטר החדש, אז עוד מעט נראה מה נעשה איתו. אם הוא רוצה להישאר במשטר הישן, אז אני משנה לו את כללי המשחק.

דני רוזן:

	אגיד לך למה, כי אין בעל זכיון שנכנס בנעליו. הוא לא יכול למכור את זה לבעל זכיון חדש. החדש שנכנס הם שניים: בעל רשת בזק ציבורית ובעל רשיון שידור. 

בני איינהורן:

	צריך להשאיר את סעיף קטן (א) בלבד וכל סעיף קטן (ב) הוא מיותר.

דוידה לחמן-מסר:

	לא נכון, כי לא יהיה בעל זכיון שיחליף את הקיים.

היו"ר אברהם פורז:

	נניח שחברות הכבלים מחליטות - בגלל הבורר, בגלל ה-outsourcing, בגלל כל מיני דברים - שהן רוצות להישאר במשטר הקודם. בתום תקופת הזכיון -  בין אם היא פלוס 4 או בלי 4 -  אומרת המדינה שמאותו מועד ואילך היא רוצה לעבור למשטר של רשיונות. השאלה היא מה קורה אז.

דני רוזן:

	יש שני רשיונות. במקום שבעל זכיון אחד מוכר לבעל זכיון אחר, בעל הזכיון מוכר לשניים: חלק לבעל רשיון בזק וחלק לבעל רשיון שידור. זה מה שכתוב.

בני איינהורן:

	זה בדיוק הנושא שנמצא בבג"ץ, שינוי הסטטוס. זה בדיוק ההפקעה. הטענה שלנו היא שהיום התשתית היא שלנו ואין לנו חובת מכירה. בשום מקום בחוק הקיים לא כתוב שיש לנו חובה למכור.

היו"ר אברהם פורז:

	תענה על מה שמטריד אותי. אם היינו מחליטים שבתום תקופת הזכיון המדינה רוצה להוציא את זה מחדש לזכיון של מישהו - אז העסק פשוט. אתה אמנם לא מקבל את הפרשנות הזאת אבל נניח את זה כרגע הצידה. היו עושים מכרז חדש, מישהו היה זוכה ואז היינו מתמקחים בשאלה האם אתה חייב למכור לו או לא חייב למכור לו. זה סיפור אחר. בהנחה שהמדינה בתום תקופת הזכיון שלך, מה שלא יהיה, לא רוצה יותר בעלי זכיון, היא רוצה בעלי רשיון, מה המצב אז?

בני איינהורן:

	אז אני מגיש בקשה. לצורך העניין, אני יכול להגיש שתי בקשות באותו רגע, בואו נגיד לפי השיטה של אדוני: בקשה אחת לקבלת רשיון מפ"א (מפעיל פנים ארצי) על בסיס התשתית שלי, ובקשה שניה להפעלת שידורי תוכן על גבי התשתית. ישקול המשרד אם הוא רוצה לתת לי רשיון מפ"א. נניח שהוא יענה כן לבקשה הראשונה שלי לרשיון מפ"א - אני אוכל להפעיל שידורי בזק על גבי התשתית. ישקול אם הוא רוצה לתת לי רשיון לשידור. היה ונתן לי - אני אמשיך להפעיל גם שירותי תשתית וגם שירותי תוכן. אם לא ישיב לי בחיוב על הבקשה השניה - לא אפעיל שידורי תוכן.

היו"ר אברהם פורז:

	אם זה כל-כך טוב, איך אני מוודא את זה שאתה בכלל לא --- ואומר: טוב לי ככה? איך אני דוחף אותך בכל זאת ללכת לדבר החדש? אמנם זה יהיה רק בעוד 4 שנים.

בני איינהורן:

	בעוד 4 שנים אין לי שוק. למה? ראינו כבר בעבר ---

דני רוזן:

	מי אמר שיאריכו?

היו"ר אברהם פורז:

	מר רוזן, בואו נעזוב לרגע את החוק הזה בצד. נניח שלא עושים חקיקה בכלל. עוברות לצורך העניין עוד 4 שנים. נניח שהם מילאו בקפידה את חובותיהם. הגענו למועד. מה קורה אז עם החובה למכור ולקנות כשאתה עובר למשטר של רשיונות?

דני רוזן:

	לפי הפרשנות של היועץ המשפטי לממשלה - ומה שהיועץ המשפטי לממשלה קבע הוא שמחייב אותנו - יש להם חובת מכירה. זה מה שלא מוצא חן בעיניהם ולכן הם מערערים לבג"ץ.



אריק רשף:

	זה מה שמשנים כאן. זה לבעל רשיון ולא לבעל זכיון.

בני איינהורן:

	אתה משנה את החובה לקנות והחובה למכור.

היו"ר אברהם פורז:

	אם יש אחד - זה פשוט. יש אחד שקיבל רשיון והזכיין חייב נניח למכור לו. ומה קורה אם יש שלושה שקיבלו רשיונות?

נגה רובינשטיין:

	יש אפשרות לעשות מכרז לקבלת הרשיון.

דוידה לחמן-מסר:

	נעזוב לרגע את הנוסח. בעל זכיון צריך, כמו שאמרת, לבחור במועד אחד. 60 יום אחרי תחילת החוק הוא צריך להחליט. הוא לא יכול לגרור את המדינה קודם כל ל-4 שנות הארכה ואז ללכת. אני לא מסכימה לניתוח של מר איינהורן, שבתום תקופת הזכיון הוא רשאי להחליט. הוא חייב להחליט פרק זמן סביר אחרי תחילת החוק.

היו"ר אברהם פורז:

	על זה הוא כבר הסכים איתך.

דוידה לחמן-מסר:

	הוא לא כל-כך הסכים. מדבריו האחרונים נראה שלא.

בני איינהורן:

	הסכמתי.

דוידה לחמן-מסר:

	חלפו 60 ימים והוא הודיע שהוא לא רוצה לעבור למשטר החדש. אז הוא רשאי להמשיך על-פי זכיונו עד תום תקופה הזכיון.

	הסתיימה תקופת הזכיון - עם הארכה או בלעדיה - התשתית לפי גישתנו צריכה לעבור לזוכה החדש במכרז, אילו היינו מפרסמים מכרז לשידורים. 

היו"ר אברהם פורז:

	אבל אין מכרז.



דוידה לחמן-מסר:

	אנחנו נפרסם כנראה שני מכרזים: אחד לבעל רשיון כללי לתשתית והשני לבעל רשיון כללי לשידורים. 

היו"ר אברהם פורז:

	עם בלעדיות?

דוידה לחמן-מסר:

	בלי בלעדיות. הבלעדיות בוטלה בסעיף אחר. זה לא רלוונטי בכלל.

היו"ר אברהם פורז:

	תעני על מה שמטריד אותי. באותה עת, עוד לפני שזכיונם פג, 5 אנשים ביקשו רשיון, ענו על כל הקריטריונים וקיבלו רשיון. אין להם כרגע עדיין אף סמכות. יש 4-5 אנשים שיש להם רשיון, גם למפ"א וגם לטלוויזיה וכן הלאה. איך מתמודדים מול 5 כאלה?

דוידה לחמן-מסר:

	קודם כל, כדי להרגיע את מר גבאי, אין יותר בלעדיות. הבלעדיות בוטלה בסעיף 6יט. ברגע שהוא בחר להיוותר במשטר הקודם, הוא בחר להיוותר כבעל זכיון ללא בלעדיות.

בני איינהורן:

	עם בלעדיות. אמר היושב-ראש שאין כוונה לפגוע בזכויות שלנו עד תום תקופת הזכיון. יש קשר לוגי במה שהיא אומרת. אם לא פוגעים לי בזכויות היא לא יכולה לממש את מה שהיא אומרת.

היו"ר אברהם פורז:

	רבותי, אתם לא מאפשרים לי לקבל החלטות. 

דוידה לחמן-מסר:

	אני רוצה לנסות לסיים את התיזה שלי ואני רוצה אחר-כך להגיד איפה אפשר לתקן אותה גם.

היו"ר אברהם פורז:

	אני רוצה שתסבירי לי לשיטתכם. בגמר תקופת הזכיון - תעזבי לרגע את השאלה האם בתוך התקופה הזאת אפשר לתת לאחרים. נניח לרגע לשיטתם שאי אפשר לתת לאחרים. אני לא אומר שזה כך, אבל לשיטתם. חלפה התקופה. עוד לפני שהיא חלפה 10 אנשים קיבלו רשיונות, חלק לטלוויזיה, חלק לזה וחלק לזה. עכשיו הם עומדים מול התשתית של זכיין הכבלים. מה קורה כשהזכיון שלו פג?

דוידה לחמן-מסר:

	על זה עושים מכרז לפי החוק הזה. עושים מכרז שבו התשתית שלו עומדת למכרז, שלא בתנאי בלעדיות. גם אם יש לו בלעדיות עד אז, היא תפוג והמכרז יהיה למי שרוצה לרכוש את התשתית של מר בני איינהורן. ואז נבוא, אתה ואני וכולם, וייבחר הזוכה. התשתית בינתיים אצלו. המכרז ייעשה קודם.

בני איינהורן:

	המדינה עושה מכרז לתשתית שלי?

דוידה לחמן-מסר:

	אני יכולה לעשות מכרז גם לתשתית של ערפאת לצורך העניין. מה זה משנה עכשיו?

היו"ר אברהם פורז:

	ומה יהיה עם אחרים שקיבלו רשיונות ולא זכו במכרז?

דוידה לחמן-מסר:

	האחרים קיבלו רשיון לפי תקנות המפ"א. אדם לא יכול לקבל רשיון מפ"א אם אין לו התחייבות להקמת תשתית כלשהי. אתה לא יכול מחר להגיש בקשה לרשיון מבלי שתראה שאתה עומד להקים תשתית ותתחייב. לכן אנשים לא יסתובבו עם רשיונות בכיס ואחרי המכרז יתחילו למכור את הרשיונות. 

היו"ר אברהם פורז:

	איפה כתוב שהוא חייב להקים תשתית? אולי טכנולוגית הוא יכול "להתעלק" על אחר?

דוידה לחמן-מסר:

	בתקנות המפ"א כתוב במפורט שהוא צריך להוכיח או שבמועד קבלת הרשיון יש לו תשתית או שתוך פרק זמן שקבוע בתקנות תהיה לו תשתית בפריסה רחבה.

בני איינהורן:

	אחרי ה-unbundling הוא יוכל גם "להתעלק" על "בזק" ולא להקים מטר אחד של תשתית.

אבי גבאי:

	יסתובבו אנשים עם רשיון. צריך לאפשר את זה.

דוידה לחמן-מסר:

	אני מבקשת לא לגרור אותי לסוגיית ה-unbundling כי אנחנו לא עוסקים בה עכשיו. אנחנו עוסקים עכשיו בתום תקופת הזכיון של חברות הכבלים. הם יטענו אז שהתשתית שלהם, ונלך אולי קודם לפסק דין הצהרתי ונגיד שהתשתית לא שלהם. אני מבינה שמר איינהורן לא אוהב את המלה "ימכור", אז אולי יהיה כתוב "ירכוש".

גדעון אביטל:

	לא. מר איינהורן מבקש שיישאר הנוסח הקיים.

דוידה לחמן-מסר:

	אני מבקשת להסביר למה אי אפשר. הנוסח הקיים מדבר על מכירה לבעל זכיון. עם כל הכבוד לחברות הכבלים, גם בהנחה שהם לא מקבלים את הפרשנות שלנו, נגיד שהם צודקים, אז התשתית נשארת אצלם ואין בעיה. בהנחה שהפרשנות שלנו מתקבלת, התוצאה היא שהתשתית עוברת. לגבי השאלה למי היא עוברת - הם לא יכולים להכריע לנו למי היא עוברת. לכן היא לא עוברת לבעל זכיון אלא היא עוברת לבעלי רשיונות, שהם המחליפים של בעלי הזכיונות הקודמים.

היו"ר אברהם פורז:

	רבותי, לחברות הכבלים אין זכות קנויה בגמר תקופת הזכיון לקבוע שהמדינה לא יכולה להחליט שהיא רוצה לעבור למשטר של רשיונות. אתם לא יכולים להגיד שיש לכם חובה להעביר רק לבעל זכיון ומשעה שאין בעל זכיון אחר אז אתם לא תעבירו לאף אחד.

בני איינהורן:

	הזכויות שלנו נוגעות רק לתשתית שלנו. היה והמדינה שינתה משהו, אין לנו בעיה עם כך שהמדינה עוברת ממשטר זכיונות למשטר רשיונות, זה בסדר, אבל היא לא יכולה לשנות כתוצאה מזה את הסעיף שקשור לתשתית שלנו. אם היא החליטה לעשות שינוי בעצמה, היא צריכה להבין את המשמעות.

דוידה לחמן-מסר:

	אנחנו נגן על זה בבג"ץ, על זכות הקניין.

היו"ר אברהם פורז:

	אני יכול לומר לכם שהסעיף הזה הוא סעיף מאוד מאוד קריטי. 

בני איינהורן:

	זה מיליארד דולר על השולחן.

היו"ר אברהם פורז:

	מיליארד דולר זה לא הרבה בשבילנו.

דוידה לחמן-מסר:

	אדוני, תיראה למה תביא הפרשנות של מר איינהורן. זה יוביל לכך שהוא 4 שנים ישאר בעל זכיון ויתווכח על הבלעדיות, אם היא בוטלה כדין או לא - תיכף נדבר על זה, האם צריך לבטל אותה - ובתום 4 השנים הוא יגיד: עכשיו היא נשארת אצלי, ועכשיו נראה אתכם. ואז כולם יבואו ויתחננו לפניו שיפעיל את השידורים, שלא יעשה מסך שחור, שיעשה טלפוניה ואינטרנט. כולם יעמדו על הברכיים ויאמרו: מר איינהורן, אנא. ואז מר איינהורן יגיד: בסדר, אתם רואים שזה שלי אז אני אעשה את זה עכשיו. לא יכול להיות שההחלטה איך ייראה שוק התקשורת תהיה החלטה של מר איינהורן או בעליו במועד שיהיה להם נוח.

קריאה:

	כזה תיאור ציורי ודרמטי אבל לא נכון.

היו"ר אברהם פורז:

	רבותי, אני עוד אציע לכם איזה נוסח לסעיף הזה.

אבי גבאי:

	אני חושב שהסוגייה של הבלעדיות לא חודדה כאן. במכרז התיאורטי הזה, אין לנו שום הבנה וידע או עניין בו אבל יש פה בעיה של הבלעדיות. הכבלים טוענים שהבלעדיות שלהם חלה גם בתקופת ההארכה, כלומר הבלעדיות שלהם חלה עד שנת 2009.

בני איינהורן:

	לפי החוק הנוכחי זאת המציאות.

אבי גבאי:

	לנו ב"בזק" ביטלו את הבלעדיות.

דוידה לחמן-מסר:

	יכולתם לעתור על זה לבג"ץ, על פגיעה בזכות הקניין, וחבל שלא כך עשיתם. הפסיקה בבג"ץ היתה יכולה להיות חשובה.

היו"ר אברהם פורז:

	באופן עקרוני, אם אני מכיר טוב את חוק הבזק במתכונתו הקודמת, אם הם מקבלים תקופת הארכה של 4 שנים לזכיון אז זה באותם התנאים של 12 השנים הקודמות.

גדעון אביטל:

	בלעדיות קבועה בהוראת חוק והדעת נותנת שההארכה לא כרוכה בשינוי המסגרת של החקיקה הראשית. חוץ מזה, אם אתם רוצים לשנות בלעדיות, אנחנו מוכנים לשקול את זה אם נקבל מכתב ממשרד האוצר על הבטחת איתנות פיננסית.

היו"ר אברהם פורז:

	לדעתי יש להם זכות אוטומטית להארכת הזכיון אם הם מילאו את התנאים. 

דוידה לחמן-מסר:

	לא. רק אם השר ישוכנע. אין קשר בין הדברים. כשאנחנו משתמשים בביטוי "שכנוע" בחקיקה, זה שכנוע סובייקטיבי. 

היו"ר אברהם פורז:

	ענית תשובה, רק לא על השאלה שלי. בהנחה שהשר שוכנע שהם עשו את הכל, האם הוא יכול להגיד שבכל זאת הוא לא רוצה לתת להם?

נגה רובינשטיין:

	זה בשיקול דעת.



היו"ר אברהם פורז:

	נניח שגברת ענבר שיושבת פה, והמועצה לכבלים כולה פה אחד, מילאו את מה שנקבע בתקנות בהצטיינות יתרה, והשר שוכנע בכך. האם הוא יכול אז להגיד להם: ובכל זאת אני לא אוהב אתכם?

דוידה לחמן-מסר:

	כן. "רשאי השר אם שוכנע".

(כולם מדברים ביחד)

נגה רובינשטיין:

	אם השר למשל רוצה להכניס גורמים חדשים ---

היו"ר אברהם פורז:

	גברת לחמן-מסר, העסק יהיה מאוד פשוט אם השר יגיד: לא מלאתם בקפידה, העסק נגמר. אבל אני שואל באופן תיאורטי, בהנחה שהמועצה לכבלים ---

דוידה לחמן-מסר:

	בקורס למשפט מנהלי בעידן התקשורת המשתנה אנחנו נגיש פרשנות לפיה "רשאי השר" יכול לקבל עיצוב של התפיסה הכוללת לטובת המשק. השאלה האם טובת המשק עומדת שקולה כנגד ---טובת הרשיון. אני מניחה שהנושא הזה יגיע לדיון בבג"ץ, אדוני. דיה לצרה בשעתה.

היו"ר אברהם פורז:

	בג"ץ זה מקום נפלא אבל כנגד זה יכול להיות טיעון - אני לא אומר שהוא טיעון נכון - האומר שחברות הכבלים בזמן שקיבלו את הזכיון ידעו שאם ימלאו בקפידה ובשקיקה ובאהבה את כל התנאים הם יקבלו זכיון בלעדי לעוד 4 שנים.

דוידה לחמן-מסר:

	שהם יטענו. כתוב "רשאי השר". אבל למה שאדוני ישחית זמן על השאלה המשפטית, שממילא אם היא תתעורר לא תוכרע על-ידי אדוני אלא על-ידי בג"ץ? בואו נעזוב את זה.

היו"ר אברהם פורז:

	הרי את מבקשת לשנות את החוק באופן שהדיון בבג"ץ יתייתר. ברגע שאנחנו נקבע פה את המנגנונים אז כל הסיפור בבג"ץ מתייתר.

דוידה לחמן-מסר:

	אני מציעה שני דברים. אם היו אומרות חברות הכבלים שבמקום "ימכור" יהיה כתוב "ירכוש", לגבי בעל הרשיון שזכה במכרז, אז לא היתה להם שום טענה. אני לא מבקשת לשנות את המצב הקיים. 

	נקודה נוספת בעניין הבלעדיות - ואני רוצה לרגע להתעכב עליה ולשאול את השאלה כי היא שאלה קשה. לפי הצעת החוק שהממשלה ניסחה אין פגיעה בבלעדיות של חברות הכבלים אם הן בוחרות להמשיך במשטר הקודם. הבעיה היא שזה לא של חברות הכבלים אלא של הזכיונות שניתנו באיזורים השונים. כפועל יוצא מן הדברים הללו לא יוכלו להינתן שידורי טלוויזיה על גבי תשתית תקשורת ברחבי המדינה כי יהיו תמיד אִיים של בלעדיות לאותו בעל זכיון שבחר להמשיך במשטר הקודם.

בני איינהורן:

	למעט הלווין.

היו"ר אברהם פורז:

	יכול להיות שזאת התוצאה, שיהיו אִיים. זה לא הגיוני. 

דוידה לחמן-מסר:

	זה אפשרי והגיוני. אני חוששת מהתוצאה שעליה התרעתי, שבמשך 60 הימים הראשונים לא תהיה תגובה, הם ימשיכו כבעלי זכיונות עם הבלעדיות המלאה, בלי right of way ובלי שום דבר, באִיים מסויימים כגון תל-אביב, שזה אי שיכול להיות שההכנסות בו גבוהות, ואנחנו נימצא בעוד 4 שנים במצב שהוא הרבה יותר גרוע מהמצב שבו אנחנו נמצאים היום. מה הפתרון שיש לי לבעיה? כמובן לוותר על כל יתר העקרונות שלי ואז הם יקחו את רשיון המפ"א.

בני איינהורן:

	יש פתרון מאוד פשוט: המדינה תלך עוד פעם לבוררות והעניין יפתר.

אבי גבאי:

	לפי הגישה הזאת הם יכולים לאבד כביכול את הבלעדיות במתן שירותי תקשורת בתל-אביב ולא לאבד אותה בצפון. תהיה לנו פה מדינה של פדרציות. יהיה איזור שאפשר ואיזור שאי אפשר.

דוידה לחמן-מסר:

	זה מה שהם יעשו. יש לנו היום מצב של X זכיונות לחברה אחת. מה יכולה חברה לעשות, שזה מה שמר גבאי מדבר עליו? Tailoring. אולי אפשר לבוא ולומר שחברה שקיבלה אשכול זכיונות לא יכולה להחליט שבאיזור מסויים היא תעבור למשטר החדש ובאיזור אחר לא. היא צריכה להחליט על הכל.

אתי בנדלר:

	זה חיוני.

היו"ר אברהם פורז:

	את זה אני מקבל. זה take it or leave it אבל אי אפשר להגיד I'm taking just a part. 

גדעון אביטל:

	זה ביטוי שמשקף את ההערכה שנשמעת מעבר לשולחן, שחברות הכבלים הן נוכלות. זה פשוט לא נאה. אני חושב שזה לא צריך להיות סביב השולחן הזה.

דוידה לחמן-מסר:

	שיקולים כלכליים זה נוכלוּת? לא ידעתי. אתם אומרים כל הזמן שזה שיקולים כלכליים. 
היו"ר אברהם פורז:

	עסקנו בוועדה לפני כמה חודשים בחוק המיחזור על פחיות ומיכלי משקה. היה לי אז חשש שהבקבוק הזה של קוקה קולה יוּצַא מהסופרמרקט והם ימכרו רק את הבקבוקים המשפחתיים, שלא כלולים בחוק, ואנחנו נישאר עם הלשון בחוץ. אז אמרנו: משעה שאתה מייצר את המשקה הזה, גודל האריזה לא קובע, באותו רגע החוק חל עליך. אפשר להגיד שהיו צריכים להיעלב מזה אבל לא נעלבו.

דוידה לחמן-מסר:

	לא התכוונתי להעליב בשום אופן. מר איינהורן לימד אותי שההחלטה האם לבחור בזכיונות או ברשיונות היא החלטה כלכלית ולכן בהחלט יכולה להיות החלטה כלכלית דיפרנציאלית, בהתאם לשווי הכלכלי של כל איזור.

קריאה:

	לפי תקנות המפ"א את חייבת לספק במספר איזורים.

דוידה לחמן-מסר:

	הם יעשו מיזוגים.

היו"ר אברהם פורז:

	אם הם ישארו במשטר הישן הם ישארו חברות לטלוויזיה בכבלים והם לא יוכלו לקבל שום דבר נוסף מעבר לזה.

אריק רשף:

	השאלה היא האם הם ישארו עם בלעדיות באיזורים.

דוידה לחמן-מסר:

	אני לא מציעה לפגוע בזה עכשיו.

היו"ר אברהם פורז:

	זה שאלה שאני רוצה לשקול אותה לאור מה שאומרות התקנות.

דוידה לחמן-מסר:

	אני מציעה, כדי לחסוך בהתדיינויות משפטיות, בעת הזאת אולי לשקול שאם אנחנו מחייבים  חברה אחת להחליט "אונוס בונוס" - לא לפגוע בבלעדיות, כי זאת תהיה החלטה באמת כלכלית שאני נוטה להשאיר להם אותה.

איילת כהן-מעגן:

	צריך לקחת בחשבון שזה סיטואציה קצת לא נורמלית, שחברות כבלים יהיו רשאיות להחזיק בבלעדיות אולי עד שנת 2009.


היו"ר אברהם פורז:

	מה איכפת לך? הכוונה לבלעדיות בטלוויזיה. זה הדבר הכי טוב שיכול לקרות ל"בזק".

דוידה לחמן-מסר:

	זכותם המלאה לפעול. אני ממש לא מבינה את "בזק". 

בני איינהורן:

	כנראה היא לא יכולה בגלל הלווין. הכל תיאורטי פה.

היו"ר אברהם פורז:

	מה זה מפריע לכם ב"בזק"?

איילת כהן-מעגן:

	כרגע החלוקה לזכיונות מאפשרת להם לעשות איזה משחק - לגיטימי או לא לגיטימי, כנראה שכן לגיטימי אם זה מתאפשר - ולהיכנס לתחום הטלקומוניקציה במקומות מסויימים ולהישאר בבלעדיות במקומות אחרים.

היו"ר אברהם פורז:

	אמרנו לא. אמרנו שחברה שיש לה מספר זכיונות צריכה לתת תשובה אחת לגבי כל הזכיונות שלה. היא לא יכולה לחלק את זה, פה כן ושם לא.

דני רוזן:

	בתקנות רשיון כללי שיוצגו בפני הוועדה אנחנו מחקנו את הקטע של הכבלים. אנחנו נוסיף אותם ברגע שהחוק יעבור. על-פי התקנות האלה איזור השירות של הכבלים הוא הצירוף של כל איזורי זכיונותיהם. דהיינו, או שהם בוחרים בכל או בלא כלום.

היו"ר אברהם פורז:

	זה מקובל גם על מר איינהורן בוודאי. האם לדעתכם לאור המלים "רשאי הוא בתקנות הבזק" הוא יכול לומר: כן, מלאתם בקפידה ופעלתם בהתמדה לשיפור השירותים והארכתי לכם את הזכיון אבל אין לכם בלעדיות יותר? זה מותר?

דוידה לחמן-מסר:

	זה תנאי הכרחי אך לא מספיק.

היו"ר אברהם פורז:

 	אני מניח שהפרשנות של הכבלים היא אחרת.

דוידה לחמן-מסר:

	היא הפוכה ונתראה בבג"ץ.
דני רוזן:

	אני אקרא את פסקה (2) בסעיף 6יב5(ב).


"(2)	יחולו על בעל הזיכיון הוראות סעיף 5 לחוק והוראות פרק ז'1; לענין ההוראות האמורות, יראו את בעל הזיכיון כבעל רישיון שידור או כבעל רישיון כללי, לפי הענין." "


בני איינהורן:

	זה הבעיה. זה ביטול הבלעדיות וכל מה שאמרנו.

דוידה לחמן-מסר:

	זה לא ביטול הבלעדיות. זה ה-access לשידורים של אחר. נדבר גם על זה בבג"ץ.

היו"ר אברהם פורז:

	אני מבקש ממר איינהורן וממר אביטל שתעבירו לנו באופן מנומק בכתובים את טענותיכם בשאלה: אם השר רוצה להאריך, האם הוא חייב לתת לכם בלעדיות בתקופת המעבר? תכתבו את זה בעמוד אחד או שנים, לא צריך יותר. למה אתם חושבים שגם בתקופת ההארכה המלה "רשאי הוא" אומרת "בתנאי בלעדיות"? למה הוא לא רשאי לתת את זה בתנאים פחות טובים?

גדעון אביטל:

	פשוט מאוד, אם הוא רשאי להאריך זה לא אומר שבמקום להאריך הוא ייתן קוקוריקו.

היו"ר אברהם פורז:

	הוא יגיד שגם אחר יכול לעשות את זה.

	לצערי הרב יש לי עוד נושא לדיון היום כך שניאלץ להיפרד בשלב זה.

דוידה לחמן-מסר:

	אני רוצה לבקש מאדוני משהו מהותי מאוד. אני חושבת שלפני שאנחנו מגיעים לסוגיית הבעלויות הצולבות כדאי לגמור את נושא התוכן, ה-access והאחרים. כאן אני מסכימה עם מר דני רוזן. מדוע?  כשתצטייר התמונה המלאה ---

היו"ר אברהם פורז:

	יהיה דיון גם בזה. 

דוידה לחמן-מסר:

	נושא הבעלויות הצולבות הוא נושא שבאמת אהוב עלי. אבל קודם הייתי רוצה לדבר על איך אדוני רואה את המפה, כמה מותר להם להחזיק בבעלותם. ואחר-כך: ככל שמחזיקים יותר, סוגיית הבעלויות הצולבות מתחדדת; ככל שמחזיקים פחות ---

היו"ר אברהם פורז:

	מאחר שהדברים האלו כרוכים זה בזה, אנחנו נשמע את הטיעונים בשני הנושאים.

גדעון אביטל:

	אני מצטרף לבקשה של גברת לחמן-מסר.

היו"ר אברהם פורז:

	על מנת לקבל החלטה צריך לשמוע טיעונים. בין השאר הטיעון האומר: לא צריך להוריד כל-כך הרבה את ההחזקות כי במילא מוציאים הכל החוצה. זה משולב.

בני איינהורן:

	אני מציע שנתחיל בנושא השני. אני מקבל את המלצתה של גברת לחמן-מסר.

היו"ר אברהם פורז:

	אנשים יבואו וידברו גם על זה וגם על זה. ביום שני הקרוב יתקיים דיון על בעלויות צולבות ועל outsourcing - access. 

	אני מאוד מודה לכם.

הישיבה ננעלה בשעה 13:15






